Penyerang Colombia, Ayron Del Valle taruhan terbaharu Selangor FC

SHAH ALAM: Selangor FC hari ini mengumumkan penyerang dari Colombia, Ayron Del Valle menjadi pemain import ketiga skuad Gergasi Merah untuk menghadapi saingan Liga Malaysia (Liga-M) 2023.

Pemain berusia 34 tahun berkenaan adalah pemain terbaharu keenam dipilih menyertai skuad bimbingan Tan Cheng Hoe itu selepas Ahmad Khuzaimi Piee, V Ruventhiran, Mohamad Faisal Abdul Halim, Noor Al-Rawabdeb dan Rauf Salifu.

Ayron berkata, beliau tidak mahu menjanjikan jumlah gol yang akan dijaringkan tetapi berikrar untuk melakukan yang terbaik buat skuad merah kuning itu.

Beliau berkata, usianya juga tidak dijadikan sebagai alasan untuk memberikan persembahan yang terbaik dalam saingan musim ini.

“Usia tidak menjadi masalah kerana saya dari liga yang sangat kompetitif iaitu Liga Colombia. Saya cergas untuk bermain, saya tahu kemahiran dan kapasiti saya,” katanya ketika ditemui pemberita sempena Hari Jersi Selangor dan Pameran Stadium Shah Alam di pusat beli-belah SACC Mall, di sini hari ini.

Sementara itu, Ketua Pegawai Eksekutif Selangor FC, Dr Johan Kamal Hamidon berkata, Ayron adalah pemain import ketiga baharu yang dipilih bagi menyertai skuad tersebut.

“Sebelum ini, kami baru sahaja menambah dua pemain import dari Jordan iaitu Noor Al-Rawabdeb dan pemain berasal Ghana, Rauf Salifu. Hari ini kami juga perkenalkan Timbalan Jurulatih baharu, Ramon Marcote bagi membantu Tan Cheng Hoe mengemudi Selangor.

“Kami bangga dan gembira dapat membawa pemain dan jurulatih ini bersama Selangor FC. Semua pemain mempunyai rekod dan mampu bermain dengan baik.

“Ramon dibawa ke sini selepas menerima pandangan Cheng Hoe yang pernah bekerjasama dengannya ketika melatih pemain Kedah. Kami harap kerjasama mereka memberi momentum padu,” katanya.

Sementara itu, Persatuan Bolasepak Selangor (FAS) dalam kenyataan berasingan melalui portal rasminya hari ini, memaklumkan Ayron memulakan karier profesionalnya bersama Expreso Rojo sejak berusia 18 tahun dan telah beraksi di Liga Colombia selama 13 tahun sejak 2007 sehingga 2019.

“Antara pencapaian terbaiknya adalah memegang takhta penjaring terbanyak Liga Dimayor selama tiga musim berturut-turut.

“Setakat ini, beliau telah menjaringkan 157 gol sepanjang kariernya termasuk 140 gol di Liga Colombia dan tujuh jaringan di Liga Mexico. Ayron juga pernah menjulang trofi juara dua kali di Liga Primera A pada tahun 2017 dan Liga Super musim 2018,” menurut kenyataan itu. – BERNAMA


Jelajah Aspirasi Keluarga Malaysia Kedah sasar 100,000 pengunjung

ALOR SETAR: Jelajah Aspirasi Keluarga Malaysia (AKM) peringkat negeri Kedah yang bakal berlangsung pada 2 hingga 4 September ini menyasarkan kehadiran pengunjung seramai 100,000 orang.

Penduduk di wilayah Utara Kedah, Perlis dan Pulau Pinang dipelawa memeriahkan dan memanfaatkan pelbagai tawaran sepanjang tiga hari Jelajah AKM di pekarangan Stadium Darul Aman, Alor Setar.

Menteri Pembangunan Luar Bandar, Datuk Seri Mahdzir Khalid berkata, Jelajah AKM itu menampilkan 117 program bersesuaian dengan aspirasi Keluarga Malaysia meliputi pelbagai aspek.

“Acara yang dijangka paling dinanti-nantikan ialah cabutan bertuah sebuah motosikal untuk dimenangi setiap hari dan sebuah kereta sebagai hadiah utama pada hari terakhir menanti pengunjung bertuah”, katanya kepada media selepas tinjauan persiapan Jelajah AKM di pekarangan Stadium Darul Aman di sini pada Rabu.

Menurut Mahdzir, antara keunikan yang diperkenalkan pada Jelajah AKM Kedah ialah jualan ‘Happy Hour’ yang diadakan dua kali sehari menawarkan barangan keperluan asas seperti beras dan ayam yang dijual pada harga murah.

“Jangan lepaskan peluang untuk dapatkan beras 5 kilogram (kg) dan seekor ayam pada harga RM10, berdasarkan konsep siapa cepat dia dapat.

“Sebanyak 2,000 pek beras dan ayam ditawarkan pada setiap sesi, pada 11 pagi dan 4.30 petang, sepanjang tiga hari itu sebanyak 6,000 pek ayam dan beras ditawarkan.

Jelas Mahdzir, penganjuran kali ini mengetengahkan Kementerian Pembangunan Luar Bandar (KPLB) sebagai kementerian peneraju menampilkan beberapa kelainan.

“Antaranya, elemen Mini Karnival Usahawan Desa menerusi Pavilion Usahawan Desa KPLB yang memaparkan program keusahawanan seperti Program Rural Business Challenge (RBC), Program Start Right (PSR), Program Skim Pengukuhan Keusahawanan Luar Bandar (SPKLB), Program Skim Pembiayaan Ekonomi Desa (SPED) dan Program Desamall.

“Rakan strategik Program Pendigitalan Usahawan (PPU) dan 60 usahawan bimbingan agensi bawah KPLB turut memasarkan produk bagi kategori makanan dan minuman, kesihatan dan kecantikan, fesyen dan aksesori. Pavilion Usahawan Desa menyediakan ruang memasarkan pelbagai produk jualan selain sebuah bistro sebagai tarikan pengunjung,” katanya.

Turut diketengahkan tambah Mahdzir, elemen kebudayaan Orang Asli menerusi penglibatan Jabatan Kemajuan Orang Asli (JAKOA) sebagai tarikan memeriahkan lagi Jelajah AKM Kedah meliputi kaunter informasi dan aktiviti kebudayaan seperti persembahan tarian.

“Program menarik lain, penglibatan pelajar GiatMARA, gunting rambut percuma dan membaiki motosikal percuma. Turut diadakan ceramah perdana oleh penceramah terkenal, selain program hiburan untuk anak muda, jadi kita harap semua program ini dapat menarik ramai pengunjung.

Mahdzir turut memaklumkan golongan pencari kerja dan belia di negeri ini boleh mengambil peluang mengintai tawaran pekerjaan dalam Karnival Kerjaya Jamin Kerja sempena Jelajah AKM Kedah berikutan terdapat lebih 4,000 kekosongan jawatan ditawarkan menerusi 35 majikan yang mengesahkan penyertaan.

“Terdapat dua karnival kerjaya, satu untuk melanjutkan pelajaran dalam TVET, satu lagi yang ditawarkan syarikat.

“Jelajah AKM Kedah sesuai dikunjungi semua lapisan masyarakat kerana ia meliputi pelbagai aspek.

Perasmian Jelajah AKM Kedah akan disempurnakan oleh Perdana Menteri, Datuk Seri Ismail Sabri Yaakob pada jam 3.30 petang Jumaat.

Author

Tun Puteh Wanti

View all posts

View all posts


Sindiket edar ganja guna bekas biskut raya tumpas

JOHOR BAHRU: Jabatan Kastam Diraja Malaysia (JKDM) Johor berjaya mematahkan sindiket pengedaran ganja menggunakan taktik menyimpan bahan itu dalam bekas biskut raya dan kacang susulan serbuan dijalankan di bandar raya itu pada 11 April lepas.

Pengarah Kastam Johor, Misbahudin Parmin berkata,  dua lelaki tempatan berusia 27 dan 29 tahun turut ditahan di sekitar bandar raya ini kira-kira 12.05 tengah hari, dipercayai terlibat dalam sindiket berkenaan.

Beliau berkata, ganja terbabit yang dipercayai diedar menggunakan kurier ke Sarawak, berjaya dirampas menerusi serbuan di sebuah premis syarikat penghantaran dan sebuah rumah di bandar raya ini, pada hari sama.

“Sebanyak sembilan bungkusan dirampas dalam serbuan di syarikat penghantaran itu yang mengandungi 10 ketulan mampat disyaki ganja, ia disembunyikan dalam bekas lut sinar mengandungi biskut raya dan kacang.

“Manakala di sebuah rumah pula, kita menemukan beberapa ketulan tumbuhan mampat dan tidak mampat dipercayai ganja, dengan keseluruhan rampasan ganja adalah sebanyak 24 kilogram di kedua-dua lokasi,” katanya pada sidang media, di sini hari ini.

Beliau berkata kes disiasat mengikut Seksyen 39B (1) (a) Akta Dadah Berbahaya 1952.

Mengenai kes berlainan pula, Misbahudin berkata, pihaknya merampas sebanyak 7,242 tin dan botol minuman keras bernilai RM230,000 dipercayai diseludup dari Eropah dan China pada 17 April lepas.

Beliau berkata, kesemua minuman keras itu dirampas hasil serbuan di sebuah premis yang dipercayai dijadikan tempat penyimpanan di Kawasan Perindustrian Gelang Patah, di Iskandar Puteri.

“Hasil pemeriksaan terhadap premis yang tidak berpenghuni itu, kita menemukan sejumlah minuman keras pelbagai jenama dipercayai tidak bercukai.

“Bagaimanapun tiada individu ditahan dalam kes ini dan usaha mengesan pemilik premis giat dijalankan,” katanya.

Beliau berkata, kes disiasat mengikut Seksyen 135 (1) (d) Akta Kastam 1967. – BERNAMA


Dasar Gaji Progresif ditambah dalam Belanjawan 2024 – Rafizi

KUALA LUMPUR: Dasar Gaji Progresif akan dimasukkan dalam Belanjawan 2024 yang akan dibentangkan pada Oktober depan.

Menteri Ekonomi, Rafizi Ramli berkata, polisi dasar tersebut telah diluluskan di peringkat jemaah menteri dan sasaran pelaksanaannya dijangka sekitar April atau Mei, tahun depan.

Ujarnya, polisi tersebut telah diteliti dari segi prinsipal yang lebih baik namun perlu melalui beberapa proses tertentu sebelum dilaksanakan secara menyeluruh.

“Kita perlu lihat tahap di mana, bila saya kata tahap bermaksud kumpulan mana yang layak di bawah dasar ini dan komitmen kewangan kerajaan sebelum memuktamadkannya.

“Perdana Menteri, Datuk Seri Anwar Ibrahim ada beri beberapa nombor dalam Belanjawan 2024. Jadi kita tunggu pengumuman pada Oktober ini,” katanya.

Beliau berkata demikian selepas merasmikan Program Kepimpinan Digital Eksekutif bersama Asia School of Business (ASB) dengan kerjasama MIT Sloan Management, di sini, hari ini.

Terdahulu, Anwar berkata, Kabinet akan membincangkan Dasar Gaji Progresif bagi memperhalusi pelaksanaannya secara berperingkat.

Beliau berkata, ia juga bagi meneroka keperluan memperuntukkan dana sebagai insentif dasar yang akan ditentukan mengikut kedudukan kewangan kerajaan dan keperluan dasar. – Kosmo!

Author

Media Variasi

View all posts

View all posts


Perawat alternatif dedah 90 peratus wanita disihir

GOMBAK: Perawat kaedah alternatif, Nik Azmi mendedahkan hampir 90 peratus pesakitnya adalah golongan wanita sama ada bujang, isteri atau ibu tunggal.

Mantan jurutera itu berkata, sepanjang pengalamannya sebagai perawat hampir 20 tahun, wanita yang tampil mendapatkan rawatan dengannya biasanya mereka yang terlalu sibuk dengan kerja harian sehingga hampir terlupa untuk memberi tenaga kepada ‘roh’ jasad dan menyebabkan mudah disihir.

“Sepanjang tempoh itu, majoriti atau 90 peratus pesakit yang kena sihir adalah golongan hawa.

“Wanita zaman sekarang, sibuk mencari nafkah membantu keluarga. Kurang berzikir atau mengingati Penciptanya, emosi kurang stabil, letih, jadi sihir waktu senang hadir masuk dalam badan.

“Tambahan pula penyakit ain semakin banyak sejajar media sosial hari ini, kita muat naik wajah kita yang cantik, pasangan bahagia, kemewahan kita tanpa sedar ada yang cemburu, ramai juga pempengaruh dan selebriti dakwa mereka disihir.

“Simptom mereka yang terkena sihir adalah badan mudah letih, lemah, sakit seperti batuk, migrain, mudah lupa, mudah marah, cakap merapu, sakit badan berpanjangan dan lain-lain.

“Walaupun perubatan moden menolak fakta sihir ini namun ia sudah wujud sejak zaman Nabi lagi diceritakan dalam al-Quran di mana wujudnya tukang-tukang sihir, ” katanya kepada MEDIA VARIASI di kediamannya di sini.

Beliau yang kini sedang memenuhkan senarai portfolionya bagi tujuan mendapatkan pengiktirafan sijil Perawat Tradisional dan Komplimentari (PT&K) di bawah Kementerian Kesihatan Malaysia itu berkata, menyarankan supaya kaum wanita bersikap lebih berdisiplin dalam mengamalkan doa pendinding sebagai pencegahan.

“Doalah aku berlindung kepada Allah dengan ilmu yang sempurna daripada kejahatan semua makhluk tak semestinya jin, syaitan tapi manusia atau air yang tak baik. Apa pun, pencegahan lebih baik daripada mengubati.

“Kaedah saya adalah mencari punca sakit dan merawatnya dengan cara memindahkan sakit itu secara frekuensi, kita kena memahami beza antara jasad, roh dan nyawa,” kata bekas penerima biasiswa JPA untuk bidang kejuruteraan di Jepun.

MEDIA VARIASI sebelum ini melaporkan secara bersiri, seorang pengamal media lelaki mendapatkan rawatan memulihkan kesan sihir ke atas isterinya di Teras 99 Terapi Aura Sunnah 99 di bawah kendalian Nik Azmi di Batu Caves.

Berdasarkan pengalaman lelaki itu isterinya dan wartawan wanita lain juga didakwa disihir dipercayai oleh wakil calon ketika Pilihan Raya Umum ke-15 (PRU15) baru-baru ini.

Ramai yang tidak tahu di sebalik hebatnya artikel yang ditulis, pengamal media khususnya wanita turut berhadapan cabaran sama ketika mendapatkan berita.

Berdasarkan pengalaman penulis juga, beberapa wartawan wanita menjadi mangsa sihir ketika membuat liputan siri pembongkaran mendedahkan pelbagai penganiayaan, kezaliman dan rasuah.

Itulah harga pengorbanan wartawan dalam menyampaikan berita kepada masyarakat.

Author

Tun Puteh Wanti

View all posts

View all posts


Keputusan Yasin dibebas atau bela diri kes dadah ditentukan esok

PETALING JAYA: Keputusan sama ada penyanyi dan komposer, Muhammad Yasin Sulaiman dibebaskan atau dipanggil membela diri terhadap tiga pertuduhan dadah, akan ditentukan oleh Mahkamah Sesyen di sini esok.

Hakim Faiz Dziyauddin akan menyampaikan keputusan pada akhir kes pendakwaan sama ada wujud kes prima facie terhadap Muhammad Yasin atau tertuduh dibebaskan tanpa dipanggil membela diri daripada pertuduhan itu.

Pada 15 September lalu, pihak pendakwaan menutup kes selepas memanggil saksi ketujuh yang juga saksi terakhir, Profesor Dr. S. Sreeramanan yang merupakan pakar bioteknologi tumbuhan memberi keterangan.

Dalam perbicaraan sebelum ini, seorang pegawai polis yang juga saksi pendakwaan ketiga memberitahu, tertuduh kelihatan cemas dan terkejut semasa polis menyerbu unit kediaman rumahnya di Damansara.

Pegawai Risikan, Operasi dan Tahanan, Bahagian Siasatan Jenayah Narkotik Ibu Pejabat Polis Daerah (IPD) Petaling Jaya, Inspektor Darwis Aripin, 42, berkata, penyanyi itu dilihat dalam situasi demikian selepas dia dan beberapa anggota lain memperkenalkan diri sebagai polis.

Mahkamah turut mendengar keterangan seorang pegawai kimia bahawa ujian saringan yang dijalankan terhadap sampel air kencing milik penyanyi dan komposer itu mengandungi kanabis.

Rusli Ibrahim, 56, berkata, air kencing itu positif `cannabinoid’ manakala hasil ujian akhir mendapati sampel tersebut mengandungi ’11-nor-delta-9 tetrahydrocannabinol-9- carboxylic acid’ iaitu dadah yang tersenarai dalam Jadual Pertama Akta Dadah Berbahaya (ADB) 1952.

Menurut Pegawai Sains (Kimia Hayat) yang bertugas di Makmal Dadah, Jabatan Patologi, Hospital Tengku Ampuan Rahimah Klang dekat sini, sampel air kencing itu tidak tercemar kerana disimpan pada suhu yang sepatutnya dan mematuhi prosedur operasi standard (SOP) makmal penyimpanan sampel.

Pada 6 Julai lalu, mahkamah diberitahu, Muhammad Yasin Sulaiman layak dibicarakan atas pertuduhan dadah meskipun laporan psikiatri yang dikeluarkan oleh Hospital Bahagia mengesahkan artis itu berada dalam keadaan tidak waras ketika kejadian yang didakwa dilakukannya.

Pihak pendakwaan memaklumkan, hasil pemeriksaan itu turut menyimpulkan Muhammad Yasin mengalami bipolar disorder, (keceleruan efektif) dan Hyperthyroidism namun keadaan mental tertuduh bertambah baik dan layak dibicarakan serta mampu membela diri atas pertuduhan.

Pada 8 Mei lalu, mahkamah memerintahkan Muhammad Yasin dirujuk ke hospital berkenaan selepas membenarkan permohonan peguamnya mengikut Seksyen 342 CPC.

Dalam prosiding sebelum ini, pihak pembelaan memaklumkan, terdapat asas yang kuat agar kesihatan mental Muhammad Yasin diperiksa oleh pakar psikiatri.

Pendakwaan dikendalikan oleh Timbalan-Timbalan Pendakwa Raya Raja Zaizul Faridah Raja Zaharudin dan Ahmad Zuhaini Mahamad Amin manakala Muhammad Yasin diwakili peguam-peguam Ariff Azami Hussein dan Nur’ain Shahiera Khalid.

Semasa prosiding, Raja Zaizul turut memaklumkan pihak pendakwaan menawarkan tujuh saksi kepada pembelaan antaranya doktor dan anggota polis.

Mengikut pertuduhan pertama yang baharu, Muhammad Yasin, 48, didakwa dalam milikannya dadah berbahaya jenis Kanabis seberat 193.7 gram di sebuah kondominium di Persiaran Surian Damansara Indah Resort Home, PJU 3, Kota Damansara di sini pukul 5.30 petang pada 24 Mac 2022.

Bagi kesalahan itu, tertuduh didakwa mengikut Seksyen 6 Akta Dadah Berbahaya (ADB) 1952 dan boleh dihukum di bawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun dan juga boleh dikenakan hukuman sebat tidak kurang 10 sebatan jika sabit kesalahan.

Pertuduhan kedua, Muhammad Yasin didakwa menanam 17 pokok dalam pasu plastik berisi tanah yang mana daripadanya Kanabis yang diperolehi secara terus atau tidak langsung pada tempat, waktu dan tarikh sama yang mana pertuduhan itu mengikut Seksyen 6B(1)(a) ADB yang boleh dihukum di bawah Seksyen 6B(3) akta sama Kanun Keseksaan.

Hukuman bagi seksyen memperuntukkan penjara seumur hidup dan sebatan tidak kurang daripada enam kali jika sabit kesalahan.

Sementara bagi pertuduhan ketiga Yasin didakwa memberikan dirinya dadah berbahaya jenis ’11-nor-delta-9 tetrahydrocannabinol-9- carboxylic acid’ di IPD Petaling Jaya, pukul 11.05 malam pada tarikh sama.

Bagi kesalahan itu pertuduhan dikemukakan di bawah Seksyen 15 (1)(a) ADB dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau dikenakan penjara maksimum dua tahun, jika sabit kesalahan. – Utusan

Author

Media Variasi

View all posts

View all posts


Imigresen Indonesia, Malaysia cari penyelesaian isu parti

Mesyuarat itu dihadiri Ketua Pengarah Imigresen Malaysia, Datuk Ruslin Jusoh dan rakan sejawatnya, Silmy Karim yang diadakan di Ibu Pejabat Imigresen Malaysia, Putrajaya pada Selasa.

“Lawatan ke Imigresen Malaysia bertujuan untuk mencari penyelesaian bagi PATI warga Indonesia yang bekerja supaya boleh menjadi pekerja sah,” kata Silmy dalam satu kenyataan.

Pihaknya bersedia mengeluarkan pasport kepada PATI yang berkerja dan mencadangkan Imigresen Malaysia mengeluarkan pas kerja dengan prosedur tertentu sehingga mereka mempunyai dokumen lengkap.

Mesyuarat itu turut menyentuh mengenai usaha pencegahan jenayah pemerdagangan manusia.

Menurut kenyataan itu, terdapat 450,000 pekerja Indonesia yang direkodkan kerajaan Malaysia setakat ini, berbanding 1.5 juta pekerja yang direkod Kedutaan Besar Indonesia di Kuala Lumpur.

Malaysia telah menghantar pulang 11,000 pekerja Indonesia manakala seramai 309 warga Indonesia masih berada di Depot Tahanan Imigresen Malaysia.

Sebelum menghadiri mesyuarat itu, Silmy sempat meninjau Imigresen Indonesia di Pontianak dan Entikong, Kalimantan Barat yang terletak di sempadan Malaysia-Indonesia pada Isnin.

Beliau turut melawat Kompleks Imigresen, Kastam, Kuarantin dan Keselamatan (ICQS) Tebedu yang merupakan pintu masuk antara Sarawak dan Kalimantan Barat, kira-kira 100 kilometer dari Kuching. – BERNAMA


Mayat warga emas disyaki pesakit mental ditemui tepi longkang

GOMBAK: Mayat seorang lelaki dipercayai sakit mental ditemukan di tepi longkang menghala susur keluar Jalan Lingkaran Tengah 2 (MRR2), di sini, semalam.

Pemangku Ketua Polis Daerah Gombak, Superintenden Noor Ariffin Mohamad Nasir berkata, pihaknya menerima aduan mengenai penemuan tersebut pada pukul 4.31 petang.

Katanya, siasatan awal mendapati si mati merupakan lelaki warga tempatan berusia 63 tahun dan mempunyai masalah mental.

“Proses pengecaman mayat telah dilakukan oleh anak kandung mangsa di lokasi kejadian.

“Anak si mati juga telah mengesahkan ayahnya mempunyai masalah mental.

“Hasil pemeriksaan fizikal pada tubuh badan si mati mendapati tiada sebarang kesan kecederaan,” katanya dalam kenyataan hari ini.

Jelas Noor Ariffin, mayat telah dihantar ke Jabatan Forensik Hospital Selayang untuk proses bedah siasat.

Menurutnya, kes kematian tersebut diklasifikasikan sebagai mati mengejut (SDR).

Beliau berkata, orang ramai yang mempunyai maklumat mengenai kejadian tersebut boleh menghubungi pegawai penyiasat, Inspektor Heirme Che Mat di talian 014-2389151 atau bilik gerakan Ibu Pejabat Polis Daerah (IPD) Gombak di talian 03-61262222.

Semalam, Kosmo! melaporkan penduduk di sini gempar dengan penemuan satu mayat di tepi longkang susur keluar Jalan Lingkaran Tengah 2 (MRR2), di sini, semalam. – Kosmo

Authors

Media Variasi

View all posts

Diyana Rahip

View all posts

View all posts

View all posts


Muhyiddin mohon peruntukan RM300,000 kepada ahli Parlimen bantu mangsa banjir

KUALA LUMPUR: Bekas Perdana Menteri, Tan Sri Muhyiddin Yassin mencadangkan kerajaan memberikan peruntukan sekurang-kurangnya RM300,000 kepada semua Ahli Parlimen termasuk dari pembangkang bagi membolehkan mereka menyalurkan bantuan segera kepada mangsa banjir di kawasan masing-masing.

Mengucapkan terima kasih kepada Perdana Menteri, Datuk Seri Anwar Ibrahim yang menyalurkan bantuan segera banjir berjumlah RM50 juta kepada Johor, Ahli Parlimen Pagoh itu turut mencadangkan supaya jumlah bantuan berkenaan dinaikkan.

“Saya juga ingin mengucapkan terima kasih kepada Perdana Menteri yang meluluskan peruntukan segera RM50 juta kepada Johor tetapi saya mencadangkan ia dinaikkan kepada RM100 juta kerana keadaan banjir pada kali ini amat teruk sekali,” katanya ketika membahaskan Rang Undang-Undang Perbekalan 2023 di Dewan Rakyat hari ini.

Senada dengan Muhyiddin, Aminolhuda Hassan (PH-Sri Gading) berharap kerajaan menyediakan peruntukan lebih RM100 juta bagi membantu mangsa banjir di Johor.

“Ketika Kelantan dan Terengganu terkesan akibat banjir Januari lepas, kerajaan beri RM50 juta untuk setiap negeri. Johor, katakan 50,000 mangsa banjir pada kali ini dengan RM50 juta hanya dapat beri RM1,000 wang ihsan (kepada mangsa banjir),” katanya.

Aminolhuda turut memohon kerajaan menangani masalah kelewatan keperluan asas serta penghantaran makanan kepada mangsa-mangsa banjir yang berlindung di pusat pemindahan sementara (PPS) serta memperbanyak lagi syarikat katering dalam urusan pemakanan itu.

Datuk Seri Dr Wee Ka Siong (BN-Ayer Hitam) yang bangkit mencelah perbahasan Aminolhuda mencadangkan kerajaan melihat semula kualiti makanan dalam membantu mangsa banjir di PPS.

“Jangan hantar makanan basi, nasi tak masak dan sebagainya dan cepatkan urusan (penghantaran makanan),” katanya.

Dalam pada itu, Datuk Adnan Abu Hassan (BN-Kuala Pilah) berkata, peruntukan besar diperlukan bagi mengatasi kejadian banjir yang sering melanda negara ini.

“Saya yakin agensi seperti Jabatan Pengairan dan Saliran (JPS) telah mengenal pasti lokasi hotspot ini dan boleh membuat penyediaan peruntukan khusus bagi mengurangkan impak apabila berlakunya bencana,” katanya.

Selain itu, beliau berkata kerja penyelenggaraan sungai dan tali air perlu dilakukan secara berjadual dan berkala bagi mengelakkan kerugian lebih besar akibat banjir. – BERNAMA


Farid Kamil didenda RM5,000 atas kes penggunaan dadah

PUTRAJAYA: Mahkamah Rayuan mengenakan denda RM5,000 kepada pelakon dan pengarah, Farid Kamil Zahari menyebabkan beliau terlepas hukuman penjara sembilan bulan atas kesalahan menggunakan ganja pada empat tahun lalu.

Denda RM5,000 itu adalah sebagai menggantikan hukuman penjara tersebut selepas panel tiga hakim diketuai Datuk Seri Kamaludin Md Said sebulat suara mengetepikan hukuman itu pada Rabu.

Memetik laporan Utusan, Farid Kamil diperintah menjalani hukuman penjara enam bulan lagi jika gagal membayar denda itu dan denda itu dibayar kaum keluarganya yang hadir mengikuti prosiding termasuk isterinya, Diana Danielle dan adiknya, Fadzil Zahari.

Perintah pengawasan selama dua tahun di bawah Agensi Antidadah Kebangsaan (AADK) yang diputuskan Mahkamah Majistret dikekalkan Hakim Kamaludin bersama-sama dengan Datuk Ahmad Nasfy Yasin dan Datuk See Mee Chun.

Hakim Kamaludin berkata ketika membacakan keputusan, majistret yang mendengar kes tersebut tidak memberikan penjelasan konkrit menyatakan bahawa hukuman yang dijatuhkan adalah setimpal dengan kesalahan dilakukan.

Mahkamah berpuas hati, majistret itu tidak konsisten ketika memberi pertimbangan sewaktu menjatuhkan hukuman terhadap pelakon dan pengarah itu.

Tambah Hakim Kamaludin, majistret tersebut tidak menimbang aspek pemberatan ketika menjatuhkan hukuman contohnya sama ada tertuduh mempunyai rekod jenayah lampau.

Terdahulu, peguam Datuk Hisyam Teh Poh Teik merayu agar mahkamah mengetepikan hukuman penjara sembilan bulan yang dijatuhkan terhadap anak guamnya dan menggantikannya dengan denda RM5,000.

Hujah pasukan pembelaan yang turut dianggotai Kee Wei Lon dan Low Wei Loke ialah kepentingan awam telah dipenuhi kerana Farid Kamil sudah menjalani hukuman penjara selama satu bulan 27 hari, namun, Timbalan Pendakwa Raya Eyu Ghim Siang berhujah agar hukuman penjara sembilan bulan dikekalkan.

Farid Kamil ketika ditemui pihak media selepas membayar denda, bersyukur dengan keputusan itu dan berterima kasih kepada barisan peguam bela yang mewakilinya.

Pelakon Remp-It 2 tersebut gembira kerana kes selesai di peringkat rayuan dan sekarang beliau boleh menumpukan perhatian kepada pengambaran filem-filem seterusnya.

“Sekarang ini saya terlibat dengan pengambaran filem berjudul ‘Anwar’ yang kini di peringkat akhir dan dijangka ditayangkan pada Februari 2023,” kata Farid Kamil.

Diana juga menzahirkan kesyukurannya dengan keputusan mahkamah yang berpihak kepada suaminya serta berterima kasih kepada barisan peguam bela dan peminat yang sentiasa mendoakan mereka.

“Saya bersama Fadzil lega dengan keputusan ini, ia mengambil masa yang panjang dan akhirnya keadilan memihak kepada suami saya,” kata Diana.

Untuk rekod, Farid Kamil menyatakan ketidakpuasan hatinya terhadap keputusan Mahkamah Tinggi Shah Alam pada November 2019 yang mengekalkan keputusan Mahkamah Majistret Petaling Jaya pada Mei 2019 memerintahkannya menjalani hukuman penjara sembilan bulan.

Mengikut Seksyen 15(1)(a) Akta Dadah Berbahaya 1952, beliau didakwa di bawah pertuduhan menggunakan dadah jenis ganja Tetra Hydrocannibol (THC) pada pukul 4.30 petang, 11 Januari 2018 di Pejabat Narkotik Petaling Jaya.

Author

Faridah Amiratul

View all posts

View all posts


Masih ada ruang untuk kerjasama UMNO, PAS – Annuar

KOTA BHARU: Ketua UMNO Bahagian Ketereh, Tan Sri Annuar Musa berkata, masih ada ruang untuk kerjasama politik antara parti itu dengan PAS bagi menghadapi Pilihanraya Umum Ke-15 (PRU15).

Beliau berkata pucuk pimpinan kedua-dua parti itu perlulah mengambil pendekatan yang bijaksana kerana pada peringkat bawahan pemuafakatan kedua-dua parti masih boleh diterima.

“Saya nampak sebenarnya UMNO dan PAS boleh menjadi tunjang dan saya tidak nampak sangat parti-parti yang lain.

Jadi sebenarnya kerjasama UMNO dengan PAS ini tersangat penting dan tidak dapat tidak, mesti bekerjasama,” beliau berkata demikian kepada pemberita selepas merasmikan Mesyuarat Perwakilan UMNO Ketereh dan Pelancaran Jentera Pilihan Raya Barisan Nasional di Kompleks Yayasan Kemiskinan Kelantan (YKK), Melor, di sini hari ini.

Annuar mengulas kenyataan Setiausaha Agung PAS Datuk Seri Takiyuddin Hassan hari ini bahawa PAS masih terbuka untuk menjalinkan kerjasama dengan mana-mana parti politik pada PRU15, termasuklah merealisasikan penyatuan ummah.

Annuar berkata pada pemerhatiannya, PAS dilihat tidak menutup pintu kerjasama dengan UMNO dan beliau memahami situasi mereka.

“Ruang untuk bekerjasama masih ada sebab itulah tidak perlu terlalu emosi sebaliknya terus menggunakan setiap peluang yang ada untuk terus berunding.

Kita faham dan tidak mahu menekan PAS kerana mereka ahli-ahli parti (Perikatan Nasional) secara berdaftar dan ini bukan satu perkara yang mudah untuk mereka mengumumkan keluar (PN) semata-mata kerana mahu bersama dengan UMNO tetapi muafakat dalam kalangan rakyat dan pengundi sudah berlaku di akar umbi,” katanya. – BERNAMA


Aaron-Wooi Yik, Pearly-Thinaah gagal lepasi peringkat kumpulan

KUALA LUMPUR: Empat wakil negara termasuk juara dunia beregu lelaki, Aaron Chia-Soh Wooi Yik dan beregu wanita negara, Pearly Tan-M.Thinaah gagal melepasi saingan peringkat kumpulan di Jelajah Dunia Akhir Persekutuan Badminton Dunia (BWF) 2022 di Bangkok, pada Khamis.

Dalam perlawanan Kumpulan B, Aaron-Wooi Yik tewas kepada pilihan kempat kejohanan, Liu Yu Chen-Ou Xuan Yi dari China, 21-23, 24-22, 16-21, dalam perlawanan selama 66 minit di Arena Nimibutr.

Beregu negara itu, yang tunduk di tangan beregu berpengalaman dari Indonesia, Mohamad Ahsan-Hendra Setiawan 12-21, 15-21, 15-21, semalam, akan melengkap jadual dengan menentang beregu Denmark,  Kim Astrup-Anders Skaarup Rasmussen, pada Jumaat.

Bagaimanapun, beregu lelaki profesional negara, Ong Yew Sin-Teo Ee Yi menghidupkan semula peluang apabila mengalahkan beregu Korea Selatan, Choi Sui Gyu-Kim Won Ho, 21-17, 23-21 dalam Kumpulan A selepas tewas19-21, 16-21 kepada juara bertahan, Takuro Hoki-Yugo Kobayashi dari Jepun pada perlawanaan pembukaan, pada Rabu.

“Kekalahan semalam adalah pengajaran bagus kepada kami selepas begitu bertekad untuk menang semalam tetapi hari ini kami hanya mahu bermain seperti biasa tanpa tekanan dan ia berhasil,” kata Ee Yi kepada BWF selepas perlawanan tersebut.

Bagaimanapun, lalu ke separuh akhir berliku apabila Yew Sin-Ei berdepan dengan pilihan utama kejohanan, Fajar Alfian-Muhammad Rian Ardianto dari Indonesia, esok.

Sementara itu, laluan Pearly-Thinaah untuk mara ke kelompok empat terbaik sudah tertutup susulan kekalahan kedua berturut-turut dialami mereka dalam saingan Kumpulan B apabila tewas di tangan juara dunia dari China, Chen Qing Chen-Jia Yi Fan 13-21, 15-21.

Dalam pada itu, beregu wanita negara, Vivian Hoo-Lim Chiew Sen  turut gagal mara ke saingan separuh akhir apabila tewas kepada beregu tuan rumah, Benyapa Aimsaard-Nuntakarn Aimsaard, 9-21, 12-21, dalam saingan Kumpulan A.

Pearly-Thinaah akan melengkapkan saingan peringkat kumpulan dengan menentang wakil China, Zhang Shu Xian-Zheng Yu manakala Vivian-Chiew Sen menentang beregu Thailand, Jongkolphan Kititharakul-Rawinda Prajongjai. pada Jumaat.

Dalam pada itu, beregu campuran profesional negara, Tan Kian Meng-Lai Pei Jing gagal mengekalkan momentum rentak kemenangan apabila tewas kepada wakil tuan rumah,Dechapol Puavaranukroh-Sapsiree Taerattanachai of Thailand, 9-21, 11-21.

Selepas mengejut juara Sukan Olimpik Tokyo 2020,Wang Yi Lyu-Huang Dongping dari China, 23-21, 14-21, 21-16 pada perlawanan pembukaan Kumpulan B, pada Rabu, Kian Meng-Pei Jing, masih mempunyai peluang mara ke separuh akhir sekiranya menewaskan wakil tuan rumah,  Supak Jomkoh-Supissara Paewsampran, pada perlawanan akhir kumpulan pada Jumaat.

Dalam kumpulan A, satu lagi beregu campuran profesional negara,  Goh Soon Huat-Shevon Lai Jemie gagal mara ke saingan separuh akhir selepas mengalami kekalahan kedua berurut-turut apabila tumpas kepada pasangan Perancis, Thom Gicquel-Delphine Delrue, 21-16, 18-21, 17-21. – BERNAMA


Keputusan tawaran ke Tingkatan Enam Semester 1 Tahun 2022 diumum 7 Julai

PUTRAJAYA: Keputusan tawaran bagi kemasukan ke Tingkatan Enam bagi 2022 akan diumumkan pada Khamis depan (7 Julai).

Kementerian Pendidikan (KPM) dalam kenyataan hari ini memaklumkan pelajar lepasan Sijil Pelajaran Malaysia (SPM) tahun 2021 boleh membuat semakan keputusan tawaran dan pendaftaran kemasukan ke Tingkatan Enam tahun 2022 melalui aplikasi dalam talian Tingkatan Enam melalui pautan https://sst6.moe.gov.my/ atau menyemak keputusan tawaran melalui sekolah asal masing-masing.

“Murid lepasan SPM tahun 2021 yang tidak menerima tawaran ke Tingkatan Enam boleh mengemukakan permohonan rayuan secara dalam talian melalui pautan https://sst6.moe.gov.my/ mulai 7 hingga 24 Julai 2022.

“Bagi murid yang tidak mempunyai capaian Internet pula, rayuan boleh dibuat melalui sekolah masing-masing,” katanya.

Menurut KPM keputusan permohonan rayuan kemasukan ke Tingkatan Enam Semester 1 akan dimaklumkan pada 1 Ogos 2022 melalui portal yang sama, manakala bagi pelajar yang tidak mempunyai capaian Internet, keputusan permohonan rayuan akan dimaklumkan oleh pihak sekolah pada tarikh  yang sama.

“Pelajar yang ditawarkan ke Tingkatan Enam perlu melapor diri pada 25 Julai 2022 di kolej atau Pusat Tingkatan Enam yang dinyatakan dalam surat tawaran,” katanya.

Bagi ambilan rayuan, tarikh lapor diri adalah pada 2 Ogos 2022, katanya. – BERNAMA

Author

MEDIAVARIASI

View all posts

View all posts


SANTOS (Brazil): Jasad legenda bola sepak Brazil Pele selamat disemadikan di Memorial Necropole Ecumenical, Santos pada Selasa.

Terdahulu pada Isnin, keranda Pele ditempatkan di stadium Vila Belmiro Santos FC bagi membolehkan peminat memberikan penghormatan terakhir.

Presiden FIFA, Gianni Infantino turut memberi penghormatan terakhir.

“Seluruh dunia mengenali Pele dan tahu apa yang Pele lakukan untuk bola sepak. Beliau membuat orang jatuh cinta dengan bola sepak,” kata Infantino dalam satu kenyataan, lapor Agensi Anadolu.

Menteri Luar Turkiye, Mevlut Cavusoglu dan Presiden Brazil, Luiz Inacio Lula da Silva turut menghadiri upacara persemadian itu.

Pele yang digelar “Mutiara Hitam” meninggal dunia pada 29 Disember pada usia 82 tahun selepas bertarung lama dengan kanser.

Brazil mengisytiharkan tiga hari berkabung berikutan pemergian legenda bola sepak itu.

Pele, penjaring terbanyak sepanjang zaman dalam sejarah sukan itu dengan 1,283 gol menerusi 1,363 perlawanan sepanjang kariernya dari 1957 hingga 1977.

Juga digelar “O Rei,” atau “Raja,” beliau dianggap sebagai antara pemain bola sepak terhebat sepanjang zaman. Pele memenangi enam gelaran Serie A Brazil, dua gelaran Copa Libertadores dan Piala Antara Benua untuk Santos.

Beliau mengetuai Brazil memenangi tiga kejuaraan Piala Dunia, masing-masing pada 1958, 1962 dan 1970. – BERNAMA


Jangan keluarkan fatwa baharu, rasuah tetap haram – Ayob Khan

CYBERJAYA: “Jangan keluarkan fatwa baharu. Dalam apa keadaan sekali pun, kita tidak boleh makan rasuah,” kata Timbalan Ketua Polis Negara, Datuk Seri Ayob Khan Mydin Pitchay.

Menurutnya, apa sahaja terma yang ditakrifkan sama ada sedekah atau derma, namun jika terkait amalan rasuah ia tetap haram.

“Tak payahlah kita nak bagi fatwa lain. Ini derma ini sedekah, tiada derma tiada sedekah dan haram tetap haram,” katanya ketika berucap pada Seminar Keselamatan Sempadan Negara 2023 di sini, hari ini.

Katanya, beliau tidak akan bertolak ansur dalam soal integriti dan mana-mana individu yang terbabit dalam amalan rasuah akan ditangkap, dituduh di mahkamah dan dikenakan tindakan tatatertib.

Ayob berkata, isu integriti perlu diberikan keutamaan paling tinggi oleh setiap penjawat awam barulah isu-isu lain berkait rasuah dan salah guna kuasa dapat diatasi.

Menurutnya, setiap penjawat awam juga perlu tegas, berani dan konsisten dalam setiap tugasan serta tanggungjawab yang diamanahkan.

“Penjawat awam jika cukup 60 tahun sudah pencen. Apabila sudah pencen, jangan bising lagi, duduk rumah jaga cucu. Sekarang ini kita ada kuasa dan kedudukan, kita laksana tanggungjawab itu dan jangan takut. Tiada apa yang perlu ditakutkan,” katanya.

Katanya, beliau memuji ketegasan dilakukan negara jiran, Singapura dalam menangani isu rasuah dan salah guna kuasa di mana ketegasan itu meletakkan Singapura pada tahap sekarang. – Kosmo!

Author

Media Variasi

View all posts

View all posts


Anwar ucap Selamat Hari Wesak kepada seluruh penganut Buddha

Anwar dalam catatan menerusi Facebook berkata, Hari Wesak ialah hari besar buat kalangan penganut Buddha bagi memperingati tiga peristiwa penting melalui satu perayaan (Trisuci Wesak).

Katanya, perayaan itu bertujuan memperingati lahirnya pendiri atau pengasas ajaran Buddha yakni Siddharta Gautama, yang mencapai Penerangan Agung pada umur 35 tahun dan kemudian meninggal dunia pada usia 80 tahun.

“Penganut Buddha percaya bahawa untuk mencapai kebahagiaan tingkat tinggi atau Nirvana adalah dengan melawan dan membenam sikap keserakahan, kebencian dan kejahatan. Inilah falsafah yang sangat universal yang boleh diteladani dengan cermat.

“Sengaja saya singkap falsafah Hari Wesak sebagai usaha dan upaya memupuk kasih sayang, kemuliaan insan, prinsip hidup berdamping, hormat-menghormati dan hidup dalam keadaan aman dan berukun,” menurut Anwar.

Beliau berkata, pelbagai perayaan dan budaya di Malaysia sepatutnya memberi keinsafan kepada seluruh rakyat supaya ia terus membawa mesej kasih sayang dan keamanan bersama persefahaman yang utuh sebagai jalan menghindari kebinasaan dan kepunahan tata hidup masyarakat majmuk di negara ini. – BERNAMA


Menu Rahmah tiru Menu Bajet bukan isu – Salahuddin

KUALA LUMPUR: Dakwaan inisiatif Menu Rahmah tiru konsep Menu Bajet yang diperkenalkan mantan Perdana Menteri, Datuk Seri Najib Razak sebelum ini bukan satu isu.

Menteri Perdagangan Dalam Negeri dan Kos Sara, Datuk Seri Salahuddin Ayub berkata, ia adalah satu usaha untuk membantu rakyat dan mana-mana pihak boleh menggunakan inisiatif tersebut dengan nama yang berbeza.

“Saya tidak menafikan usaha yang telah dilakukan. Baik tetap baik. Saya hanya meneruskan kerja yang baik. Itu tiada masalah. Kami tidak pernah cemburu.

“Walaupun mungkin ada selepas ini orang yang mengambil inisiatif dan tidak menamakannya sebagai Rahmah, tidak mengapa.

“Asalkan perut orang kenyang. Itu hasrat kami daripada kerajaan,” katanya kepada pemberita semasa Jelajah Menu Rahmah di Restoran Nasi Kandar Stadium di sini pada Isnin.

Jelajah itu turut disertai oleh timbalannya, Senator Fuziah Salleh.

Beliau menambah, pihak kementerian tidak meletakkan sebarang tempoh masa kepada mana-mana pengusaha restoran atau industri untuk melaksanakan hidangan Menu Rahmah.

Author

Tun Puteh Wanti

View all posts

View all posts


Razarudin dilantik Ketua Polis Negara yang baharu, Ayob Khan jadi Timbalan

Menteri Dalam Negeri, Datuk Seri Saifuddin Nasution Ismail berkata, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dengan nasihat Perdana Menteri, Datuk Seri Anwar Ibrahim dan perakuan Suruhanjaya Pasukan Polis (SPP), telah memperkenan pelantikan Razarudin secara kontrak selepas persaraannya, selama dua tahun sehingga 22 Jun 2025.

“Sepanjang perkhidmatan Razarudin dalam pasukan polis, beliau berpengalaman menjawat pelbagai jawatan di peringkat Negeri dan Kontinjen,” katanya dalam kenyataan hari ini.

Dilahirkan pada 15 Mac 1963 di Dengkil, Selangor, Razarudin, 61, yang berkelulusan Ijazah Sarjana Sains Sosial Pengajian Kepolisan dari Universiti Kebangsaan Malaysia, memulakan karier pada tahun 1984 di Jabatan Siasatan Jenayah (JSJ) Kontinjen Kedah sebagai Pegawai Penyiasat.

Antara jawatan lain yang pernah disandang beliau ialah Penolong Pengarah D9, Jabatan Siasatan Jenayah (JSJ) Bukit Aman; Timbalan Komander Special Task Force On Organise Crime (STFOC), Skuad Taktikal Khas 1 (Jenayah) Bukit Aman; Ketua JSJ Pulau Pinang, Timbalan Pesuruhjaya Polis Sabah.


Isu tanah 99 sen: Peneroka Felda Lembah Klau mohon Sultan Pahang campur tangan

KUALA LUMPUR: Ratusan peneroka Felda Lembah Klau, di Pahang merayu dan memohon bantuan Sultan Pahang, Sultan Abdullah Al-Haj ibni Sultan Haji Ahmad Shah Al-Musta’in Billah, untuk mencemar duli melihat sendiri keperitan rakyat menuntut pembelaan berhubung nilai tanah tidak masuk akal pada harga 99 sen, sejak lebih 10 tahun lalu.

Ini kerana, mereka tiada pilihan lain lagi untuk mendapatkan keadilan selepas beberapa pertemuan dengan pihak berkaitan termasuk kerajaan, Felda, pegawai daerah dan negeri yang sehingga kini belum menerima maklum balas.

Presiden Persatuan Anti Diskriminasi dan Salah Laku, Datuk Mohd Fakrunizam Ibrahim mewakili peneroka berkata, tiba masanya isu berkenaan sampai ke pengetahuan Sultan Pahang melalui media kerana percaya, baginda tidak dimaklumkan mengenai perkara itu sehingga saat ini.

“Mungkin Tuanku tidak tahu (isu), kadang ada pemimpin di bawah sengaja sorok isu dan nampak elok di mata tetapi hakikatnya, rakyat menderita.

“Kalau boleh patik mohon Tuanku untuk mencemar duli melihat masalah rakyat Pahang di Lembah Klau, sebab kesian untuk mereka dan generasi akan datang.

“Mereka terpaksa buat macam ni (pendedahan media) beritahu satu negara supaya masalah mereka didengari, kerana lebih 10 tahun disekat, diperlekeh dan diperlaku macam itu saja tanpa pembelaan. Jadi mereka datang juga ke sini untuk bantuan,” katanya.

Beliau berkata demikian pada sidang media peneroka Felda Lembah Klau, Raub ditipu, bersama Ketua Aktivis Persatuan Pengguna Islam Malaysia (PPIM), Datuk Nadzim Johan, di sini.

Peneroka, Tengku Badri Tengku Jaafar, mendakwa ada wakil rakyat cuba menabur ‘gula-gula’ kepada peneroka dengan menawarkan tanah tiga hingga enam ekar supaya meredakan isu tuntutan mereka, selepas MEDIA VARIASI membongkar pendedahan dan tular di media sosial baru-baru ini.

“Saya dimaklumkan, tawaran itu berlaku dalam mesyuarat bersama ahli bahagian kawasan.

“Saya difahamkan, ada yang dia tawarkan tiga ekar kepada belia dan enam ekar kepada penduduk, tetapi tiada hitam putih. Akhirnya tiada penyelesaian, cuma ‘gula-gula’kan atas mulut, mungkin nak redakan keadaan kami,” dakwanya.

Sementara itu, Nadzim berkata, beliau hairan bagaimana penganiayaan secara terbuka terhadap penduduk kawasan tidak mendapat perhatian pihak berwajib.

“Sudah sekian lama, tiga kali pilihan raya sudah berlalu tetapi masalah mereka masih tidak selesai, mana janji-janji ketika pilihan raya dulu.

“Apakah kerana mereka orang kampung dan tidak mendatangkan keuntungan sehingga dibiarkan terus dibelenggu masalah ini selama lebih 10 tahun,” katanya yang akan turut membantu menyediakan pihak guaman supaya dapat membela nasib penduduk.

Beliau turut menyarankan kepada peneroka supaya membuat laporan kepada Suruhanjaya Pencegahan Rasuah Malaysia (SPRM) dan polis supaya isu berkenaan diambil berat dan tidak dipandang enteng.

MEDIA VARIASI sebelum ini melaporkan pembongkaran bersiri tentang penyelewengan pengambilan tanah peneroka Felda di Parlimen Raub itu bahawa harga melampau bagi seekar tanah iaitu 99 sen kaki persegi, dijual bagi projek Pembinaan Empangan Klau pada tahun 2008.

Bantahan 447 peneroka itu sudah berlangsung 14 tahun namun tidak diendahkan, nilai tanah yang amat rendah dibayar berbanding RM3.45 kaki persegi ketika perjanjian asal.

Susulan itu juga, terdapat dakwaan wakil rakyat cuba mendapatkan senarai warga peneroka Felda Lembah Klau yang belum menerima pampasan daripada PPIM.

Wartawan MEDIA VARIASI cuba mendapatkan penjelasan lanjut daripada wakil rakyat berkenaan namun hanya mengunci mulut tanpa sebarang penjelasan.

Author

Fhatihah Zakinan

View all posts

View all posts


Warga emas Malaysia hilang di kota Makkah ditemui selamat

CYBERJAYA: Seorang warga emas, Ibrahim Omar, 67, yang dilaporkan hilang di Tanah Suci Makkah sejak seminggu yang lalu kini ditemui selamat.

Khabar gembira itu dikongsi oleh seorang mutawif, Nabil Alkhred menerusi hantaran di Facebook rasminya hari ini.

“Saya jumpa Pak Ibrahim yang hilang selama hampir 10 hari, kesian tengok dia ke hulu ke hilir, syukur pak Ibrahim sihat, cukup makan, cukup minum.

“Saya tanya tidur di mana, pak Ibrahim jawab dia tidur di tempat burung merpati kumpul. Mukanya ada sikit lebam kerana tersembam di batu, tapi semuanya selamat tiada ada apa apa yang yang cedera teruk. Syukur, Alhamdulillah,” tulisnya.

Mengimbau kembali detik pertemuan itu, Nabil menyatakan bahawa Ibrahim amat teruja saat disapa olehnya kerana berasa sudah lama tidak menemui orang Malaysia di sana.

Tambah Nabil, Ibrahim tidak putus asa meneruskan pencarian kumpulan jemaahnya ketika dia hilang.

“Hari-hari dia menangis sambil mencari jemaahnya, name tag travel nya serta beg sentiasa dia pakai tapi tak jumpa juga jemaah Malaysia, nak cakap Arab tak tahu, jadi pak Ibrahim tak putus asa teruskan berjalan, hanya berhenti bila penat, dan tidur di mana rasa nak tidur.

“Bila saya bagitahu ahli keluarganya serta jemaah yang semua dah pulang ke Malaysia, saya cakap pak Ibrahim jangan risau pak Ibrahim pasti saya serahkan kepada pihak travel untuk uruskan pak Ibrahim pulang ke pangkuan keluarga tersayang,” ujarnya.

Dalam pada itu, Ibrahim turut mengucapkan terima kasih kepada semua pihak yang banyak mendoakan keselamatan dirinya.

Terdahulu, MEDIA VARIASI melaporkan Ibrahim hilang di kota Makkah saat menunaikan ibadah umrah bersama isterinya.

Susulan kehilangan Ibrahim yang melebih 10 hari, anaknya, Shila Ibrahim mencadangkan supaya pihak berkaitan dapat membangun gelang GPS untuk kegunaan para jemaah umrah dan haji bagi mengelak berlakunya kejadian yang sama berulang kali.

Author

Diyana Rahip

View all posts

View all posts


Tindakan Mark Zuckerberg sokong Israel dikecam

PETALING JAYA: Pengerusi dan CEO Meta, Mark Zuckerberg dikritik hebat oleh orang ramai apabila kenyataan beliau menyokong rejim Zionis baru-baru ini.

Menerusi hantaran dimuat naik Sada Social Ps di aplikasi X itu, Zuckerberg mengumumkan beliau berpihak kepada tentera Israel dan akan mengetatkan kandungan perihal Palestin di Facebook.

Pusat Sosial Sada dimaklumkan mengenai piawaian berganda yang dilakukan oleh Meta berhubung kandungan Palestin kerana mereka menutup mata terhadap kandungan Israel yang dipenuhi dengan unsur negatif.

Rata-rata pengguna menyuarakan kekecewaan mereka mengenai isu ini.

“Patutlah Facebook susah nak dapat ‘info’ tentang Palestin,” ujar bornfeb92.

Tindakan berani pengerusi Meta itu telah membuat orang ramai memboikot aplikasi Meta yang lain (Facebook, WhatsApp dan Instagram).

“Dia pun dah buat laporan #FreePalestine di Instagram. Mungkin kita boleh bagi penilaian rendah di ‘playstore’,” kata Waniijaizan.

Bagaimanapun, ada juga rata-rata pengguna mengajak orang ramai menggunakan aplikasi tersebut dengan cara menyebarkan keamanan.

“Sungguh menyedihkan melihat CEO teknologi menyokong pencerobohan dan keganasan. Sebaliknya, kita boleh gunakan platform itu untuk mempromosikan keamanan, persefahaman dan empati,” kata seorang pengguna laman sosial. – Kosmo!

Author

Media Variasi

View all posts

View all posts


Liga Super 2023: Sarawak United, Melaka United sah tidak beraksi

PETALING JAYA: Sarawak United FC dan Melaka United FC terpaksa mengucapkan selamat tinggal kepada saingan Liga Super 2023, selepas rayuan mereka untuk memohon lesen kebangsaan ditolak.

Ketua Pegawai Eksekutif Liga Bolasepak Malaysia (MFL), Stuart Ramalingam berkata, rayuan kedua-dua pasukan itu ditolak Jawatankuasa Rayuan Pelesenan Kelab MFL (AB), selaras dengan Artikel 3.4.4 yang termaktub di dalam Peraturan Pelesenan Kelab MFL Edisi 2022 dalam satu mesyuarat sebelum ini.

Beliau berkata pengumuman hari ini, sekali gus menyaksikan keputusan dilakukan oleh First Instance Body (FIB) pada 12 Oktober, kekal.

“Berdasarkan kepada kerahsiaan penyerahan, saya tidak dapat maklumkan apa yang telah atau tidak dihantar ataupun perkara yang menyebabkan kegagalan (rayuan oleh kedua-dua pasukan),” katanya pada sidang media di sini hari ini.

Sebelum ini, Pengerusi Pelesenan Kelab MFL FIB Sheikh Mohd Nasir Sheikh Mohd Sharif berkata Melaka United gagal mengemukakan bukti pembayaran tunggakan gaji pemain dan pegawai sehingga Jun dan Ogos tahun ini.

Bagi Sarawak United, Sheikh Mohd Nasir berkata mereka gagal memenuhi kriteria kewangan dan kesukanan, serta mempunyai dua kes dengan Persekutuan Bolasepak Antarabangsa (FIFA) dan Kamar Penyelesaian Pertikaian FIFA (DRC) telah membuat keputusan terhadap bekas pemain, Sandro Da Silva Mendonca dan Taylor Francis George Regan.

Bagaimanapun, kedua-dua kelab tersebut diberi tempoh seminggu sehingga 19 OkOktober pas untuk mengemukakan rayuan mendapatkan lesen kebangsaan.

Dalam pada itu, Stuart berkata, MFL masih belum menerima sebarang maklum balas rasmi daripada Sarawak United dan Melaka United, walaupun pihaknya telah menghantar keputusan rayuan kepada kedua-dua pasukan tersebut tengah hari tadi.

Sehubungan itu, beliau berkata penolakan rayuan kedua-dua pasukan itu menyaksikan hanya 16 pasukan berbanding 18 pasukan beraksi pada saingan Liga Super musim depan.

Katanya berdasarkan struktur liga musim depan, kedua-dua kelab itu berpeluang untuk beraksi di Liga M3, namun kesemuanya tertakluk kepada badan pengelola liga tersebut iaitu Liga Bolasepak Amatur (AFL).

Dalam perkembangan lain, Stuart berkata MFL setakat ini masih mengekalkan tarikh penganjuran separuh akhir kedua Piala Malaysia pada 20 Nov ini, biarpun ia diadakan sehari selepas hari mengundi bagi Pilihan Raya Umum ke-15 (PRU15). – BERNAMA


Acu pisau paksa anak solat, bapa dihukum penjara 12 bulan

TAWAU: Seorang bapa dihukum penjara 12 bulan oleh Mahkamah Majistret hari ini selepas mengaku bersalah melakukan ugutan jenayah terhadap anak lelakinya, Ogos lalu.

Majistret, Don Stiwin Malanjum, memutuskan hukuman itu selepas menerima pengakuan bersalah daripada tertuduh, Ardi Aris, 32, mengikut Seksyen 506 Kanun Keseksaan.

Mengikut pertuduhan, tertuduh didakwa melakukan ugutan jenayah dengan niat mendatangkan ketakutan terhadap anak lelakinya, Zack Azroy, 13, dengan mengacukan sebilah pisau di rumah keluarga mereka di Batu 8 Jalan Tiku, dekat sini jam 9 pagi, 4 Ogos lalu.

Bagi kesalahan itu, dia didakwa mengikut mengikut Seksyen 506 Kanun Keseksaan yang membawa hukuman maksimum penjara tujuh tahun atau denda atau kedua-duanya.

Pendakwaan dijalankan Pegawai Pendakwa, Bahagian Siasatan Jenayah, Ibu Pejabat Polis Daerah Tawau, Asisten Superintenden Nur Intan Jamrin manakala tertuduh tidak diwakili peguam.

Berdasarkan fakta kes, kejadian berlaku semasa tertuduh datang ke rumah bekas iparnya, secara tiba-tiba meluru ke dapur dan mengambil sebilah pisau lalu mendatangi mangsa sambil mengacu serta mengarahkannya supaya menunaikan solat.

Mangsa yang dalam ketakutan bagaimanapun bertindak menuruti arahan bapanya itu, sebelum ibu saudaranya menghubungi pihak polis.

Tertuduh yang bekerja di sebuah premis mencuci kereta dan sudah bercerai dengan isterinya itu juga sebelum ini pernah dirujuk ke Hospital Mesra Bukit Padang, Kota Kinabalu kerana disyaki mengalami masalah mental.

Tertuduh dalam rayuannya bagaimanapun memohon kepada Mahkamah supaya hukuman diringankan dengan alasan sudah insaf selain menyesal atas perbuatannya itu.

Mahkamah kemudiannya memerintahkan hukuman pemenjaraan berkuat kuasa dari tarikh tangkapan iaitu pada 4 Ogos 2023. – Berita Harian

Author

Media Variasi

View all posts

View all posts


UMNO pilihan 300 bekas ahli BERSATU, Warisan

PUTATAN: Seramai 300 bekas ahli Parti Pribumi Bersatu Malaysia (BERSATU) dan Parti Warisan Sabah di kawasan Parlimen Putatan menghantar borang permohonan masuk ke UMNO.

Borang permohonan itu diserahkan kepada Ketua UMNO Bahagian Putatan, Jeffrey Nor Mohammad
oleh wakil kumpulan itu, Sulaiman Salleh dalam majlis Ramah Mesra Bersama Pemimpin di sini pada Sabtu.

Majlis penyerahan itu disaksikan oleh Naib Presiden UMNO, Datuk Seri Mahdzir Khalid dan Ahli Majlis Tertinggi UMNO, Datuk Seri Abdul Rahman Mohamad.

Menurut Mahdzir, parti itu sentiasa terbuka menerima permohonan ahli baharu dan bekas ahli yang ingin kembali bersama perjuangan UMNO.

“Apa yang saudara-saudari buat malam ini (memohon menyertai UMNO), saya sebagai Naib Presiden sangat berterima kasih, kita tidak ada sebarang permusuhan, kita tidak ada apa-apa yang nak digaduh, kenapa tidak cari jalan, jadi sekarang kita sudah cari jalan untuk kembali bersama-sama dengan keluarga besar kita.

Tidak ada masalah sama sekali, jangan kata kamu lain, kita lain, kita sama juga itulah orangnya sama ada Bumiputera, orang Cina, India, orang Kadazan, Dusun, Murut atau apa sahaja etnik, kita adalah Keluarga Malaysia,” katanya ketika berucap pada majlis tersebut.

Tambah beliau yang juga Pengerusi Biro Keahlian UMNO Malaysia, keutamaan pucuk pimpinan UMNO dan Barisan Nasional adalah untuk membawa kestabilan politik menerusi sokongan majoriti pada Pilihan Raya Umum Ke-15 akan datang.

“Kalau politik ini huru-hara, empat tahun ini politik huru-hara, bergaduh sebab Pakatan Harapan, duduk tak duduk dalam empat tahun ada tiga Perdana Menteri.

Sekali kita mengundi pada 2018, tiga Perdana Menteri kita dapat, ada orang kata kepada saya baguslah itu, tapi huru-hara negara kita, jadi apa yang kita nak adalah kestabilan dan kebaikan untuk semua,” kata Mahdzir.

Sementara itu menurut Jeffrey Nor, sebelum ini 630 orang ahli BERSATU dan Warisan Putatan juga telah menyerahkan borang permohonan menyertai UMNO.

“Ini merupakan kumpulan kedua ahli-ahli BERSATU dan Warisan yang telah menyerahkan borang permohonan untuk menyertai UMNO kerana kekecewaan mereka yang merasakan tertipu dengan pelbagai janji manis parti tersebut.

Ini bukan gimik menjelang PRU15, permohonan ini adalah perkara yang tulen di mana mereka sendiri mahu kembali menyertai UMNO yang sebelum ini mereka tinggalkan kerana termakan hasutan,” kata Jeffrey.

Author

Tun Puteh Wanti

View all posts

View all posts


Zahid yakin ahli UMNO tahu beza antara kaca dan permata

KUALA LUMPUR: Datuk Seri Ahmad Zahid Hamidi menyatakan kesediaannya untuk bertanding bagi jawatan Presiden dalam Pemilihan UMNO yang akan datang.

Ahli Parlimen Bagan Datuk itu berkata, beliau yakin dengan proses demokrasi dan berserah kepada perwakilan UMNO untuk menentukannya.

“Ada lontaran-lontaran pandangan yang menyentuh soal pemilihan parti khususnya jawatan utama Presiden dan Timbalan Presiden parti. Ada yang mahu kedua-dua jawatan ini tidak dipertandingkan dan tidak kurang juga yang mahu ia dipertandingkan.

“Sebagai seorang yang yakin kepada proses demokrasi, saya menyerahkan kepada para perwakilan untuk menentukannya.

“Namun, saya yakin ahli-ahli UMNO boleh menilai yang mana kaca yang mana permata. Yang mana pepat di luar, rencong di dalam. Bak kata orang muda, yang mana ‘ori’ yang mana ‘fake’.

“Kini parti kita sekali lagi berada di Putrajaya. Rakyat ingin melihat kemampuan serta prestasi kita yang mewakili UMNO dalam kerajaan,” katanya menerusi ciapan di Twitter pada Jumaat.

Dalam hantaran sama, beliau turut menekankan faktor Majlis Kerja Tertinggi (MKT) UMNO membuat keputusan memilih bersama PH bagi menubuhkan Kerajaan Perpaduan.

Antaranya ialah berkenaan Perikatan Nasional (PN) menolak gabungan membentuk Kerajaan Perpaduan seperti yang diusulkan Yang di-Pertuan Agong (YDPA), Sultan Abdullah Al-Mustafa Billah Shah.

“Penolakan ini disebabkan ketua Perikatan Nasional mendakwa, mempunyai jumlah Akuan Bersumpah yang mencukupi, untuk membentuk kerajaan.

“Rupa-rupanya Akuan Bersumpah ini, termasuk 10 daripada wakil BN yang telah memenangi kerusi Parlimen pada Pilihan Raya Umum (PRU15), tanpa merujuk kepada parti.

“Faktor kenapa kita tidak boleh bersama PN? Belum pun subuh, pengkhianatan telah dibuat terhadap parti kita. Lebih menyedihkan, ia diatur oleh orang kita sendiri,” jelasnya.

Author

Faridah Amiratul

View all posts

View all posts


Kapten Liverpool ucap selamat tinggal, Arab Saudi jadi destinasi baharu

KETUA pasukan Liverpool, Jordan Henderson mengesahkan dia bakal meninggalkan kelab Merseyside selepas bersama pasukan itu selama 12 tahun.

Berita ini disahkan oleh Henderson sendiri dengan hantaran video di laman sosialnya.

Henderson dikatakan mungkin menerima kontrak lumayan yang bernilai £100,000 sehari dalam Liga Pro Saudi.

Perpindahan Henderson ke Liga Pro Saudi mendapat kritikan besar-besaran apabila sebelum ini dia lantang menyokong LGBTQ+.

It's hard to put these last 12 years into words and it's even harder to say goodbye. I will always be a Red. Until the day I die.

Thank you for everything.

You'll never walk alone.

Jordan ❤https://t.co/nj2dY6S58W

— Jordan Henderson (@JHenderson) July 26, 2023

Jordan Henderson dikhabarkan mendapat lebih daripada tiga kali ganda kontraknya bernilai £190,000 seminggu ketika bersama Liverpool.

Menjadikan alasan ‘mengubah hidup’ dalam beberapa laporan mengenai perjanjian baharunya di Arab Saudi juga telah dikritik hebat di tengah-tengah krisis kos sara hidup di UK.

Sebelum mesej perpisahannya disiarkan di media sosial, Henderson telah memulakan latihan dengan Al-Ettifaq di bawah kendalian bekas rakan sepasukan Liverpool, Steven Gerrard.

Author

Muhammad Nor Fadzly Mahat

View all posts

View all posts


Polis tahan reman bekas peguam 1MDB – Saifuddin

BEKAS peguam 1Malaysia Development Berhad (1MDB), Jasmine Loo Ai Swan ditahan di ibu negara pada Jumaat lepas, sebelum dibawa ke Ibu Pejabat Polis Daerah Dang Wangi bagi membantu siasatan.

Menteri Dalam Negeri, Datuk Seri Saifuddin Nasution Ismail memaklumkan bahawa perintah reman turut dikeluarkan kepada wanita itu pada 8 Julai.

“Perintah reman itu adalah ke atas siasatan di bawah Seksyen 409 Kanun Keseksaan, sekali gus PDRM tentunya mempunyai beberapa perkara yang perlu untuk disiasat.

“Pada masa yang sama melalui peguam Jasmine Loo Ai Swan memaklumkan bahawa beliau bersedia untuk memberi kerjasama untuk membantu PDRM dan kerajaan,” katanya memetik laporan Astro Awani.

Pada November 2021, pendakwa raya memfailkan notis usul melucut hak dua kereta iaitu Audi dan Volkswagen New Beetle, wang berjumlah RM22,600 serta sebuah kondominium di Mont Kiara di ibu negara milik Jasmine.

Jasmine dikatakan seorang daripada sekutu rapat ahli perniagaan dalam buruan Low Taek Jho atau Jho Low yang turut terbabit dalam skandal kewangan 1MDB, serta disenarai sebagai orang yang dikehendaki selepas melarikan diri dan tidak diketahui keberadaannya.

Author

Fazleen Safina Abd Jamil

View all posts

View all posts


Madrasah Darussolihin akui kelemahan surat aku janji

KUALA LUMPUR: Madrasah Darussolihin Jalan Kebun Shah Alam yang didakwa terbabit isu dera ala ‘militan’ mengakui surat aku janji sebelum menyerahkan anak masuk ke madrasah ada kelemahan.

Wakil Madrasah Darussolihin, Ridzuan berkata, perkara itu berlaku kerana mereka tiada pengetahuan dalam aspek undang-undang tetapi sedar perlu menyediakan surat aku janji sebelum menerima pelatih.

“Kami sedar ada kekurangan itu, dan menyerahkannya kepada siasatan polis, Agensi Anti Dadah Kebangsaan (AADK) dan Suruhanjaya Hak Asasi Manusia (SUHAKAM) untuk beri panduan untuk tambah baik syarat dan peraturan aku janji berkenaan.

“Polis, SUHAKAM, AADK sudah datang melawat tempat ini jadi kita tunggu sahajalah keputusannya.”

“Mengenai isi kandungan surat aku janji adalah datang daripada keputusan mudik (pengetua) dan kami sedia untuk tambah baik,” katanya kepada MEDIA VARIASI di ibu pejabat Persatuan Pengguna Islam Malaysia di sini semalam.

Beliau mengulas mengenai pendedahan ibu kepada pelajar yang mendakwa didera ala militan di madrasah berkenaan mengenai surat aku janji yang menyenaraikan 13 perkara (klausa) dan kebanyakannya melanggar prinsip kemanusiaan dan Perlembagaan.

Klausa pertama dan kedua di bawah peraturan itu ialah Mykad, lesen, pasport atau sebarang dokumen pengenalan diri, wang, dompet, kad bank dan barang peribadi pelajar akan disimpan pihak madrasah melainkan diminta pihak keluarga.

Klausa ketujuh menyebut, jika berlaku kemalangan, kematian atau apa-apa tidak diingini sepanjang anak jagaan dirawat dan dipulihkan, penandatangan dan ahli keluarga tidak akan menuntut sebarang bayaran ganti rugi atau tindakan mahkamah, sebaliknya reda dengan ketentuan Ilahi.

Klausa ke lapan di bawah peraturan sama, menyebut pelajar tidak dibenarkan cuti selama tempoh tiga tahun.

Klausa ke 13, menyebut ibu bapa atau penjaga memberi kuasa mutlak kepada pihak madrasah untuk mengambil pelajar di mana-mana sahaja tanpa perlu kebenaran bertulis dan lisan daripada ibu bapa penjaga.

Ridzuan hadir bersama tiga lagi wakil madrasah dan selepas sejam perbincangan dengan pihak media, ibu kepada pelajar madrasah yang mendakwa didera ala militan turut menyertai perbincangan.

Ridzuan mengesahkan madrasah berkenaan menjalankan pusat pemulihan dadah secara tidak sah sejak 2002 dan hanya sebuah pertubuhan yang berdaftar dengan Jabatan Pendaftaran Pertubuhan (RoS) pada tahun 2018.

Bagaimanapun Ketua Pengarah AADK, Sutekno Ahmad Belon pula menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar didera ala militan ketika mengikuti ‘rawatan pemulihan’ di madrasah di Shah Alam.

Susulan pendedahan itu, dimaklumkan, madrasah berkenaan tidak berdaftar dengan Jabatan Agama Islam Selangor (JAIS) atau AADK.

Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan laporan diterima dan siasatan mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Author

Tun Puteh Wanti

View all posts

View all posts


Warga Puchong kena undi berdasarkan fakta bukan emosi – Razlan Rafii

SERI SERDANG: Rakyat Malaysia khususnya warga Puchong diingatkan supaya mengundi berdasarkan fakta dan bukannya emosi, kata Ahli Majlis Kerja Tertinggi UMNO, Datuk Mohd Razlan Rafii.

Menurutnya, pada Pilihan Raya Umum ke-15 (PRU15) kali ini, rakyat sewajarnya tidak mengulangi kesilapan dengan memberi mandat pada Pakatan Harapan (PH) yang dilihat gagal menunaikan janji-janji mereka.

“19 November ini kalau kita undi berdasarkan emosi, negara akan jahanam.

“Kita kena undi berdasarkan fakta yang sebenar,” katanya ketika berucap dalam program ceramah umum Barisan Nasional di Puchong Court 1, Selasa malam.

Beliau hadir pada bagi memberi sokongan buat calon BN kerusi Parlimen Puchong, Datuk Seri Syed Ibrahim.

Fakta yang dimaksudkan beliau adalah berhubung cara pimpinan PH yang menerajui kawasan itu sebelum ini, namun masih tidak memberi sebarang perubahan yang stabil buat warga Puchong.

Dalam pada itu, Razlan turut menegaskan bahawa BN amat konsisten dalam menyuarakan pendiriannya.

Katanya, parti itu mempunyai gaya tersendiri dalam membantu masyarakat khususnya golongan B40 yang sememangnya perlu diberi perhatian oleh kerajaan.

Jelas Razlan, BN tidak sesekali akan membiarkan pendidikan anak muda di negara ini diabaikan hanya kerana tidak berkemampuan.

Justeru, pendidikan percuma bakal disediakan oleh BN bagi memastikan generasi anak muda berpeluang menyambung pengajian mereka ke menara gading.

“Setiap keluarga B40 yang tak mampu belajar dekat universiti akan diberi bantuan belajar secara percuma.

“Penting pendidikan percuma ini sebab dulu anak-anak kita tak mampu pergi universiti jadi kita tubuh tabung PTPTN.

“Lepas itu kita didik anak-anak kita kalau nak dapat percuma kena dapat first class degree. Itu cara didikan,” ujarnya.

Author

Diyana Rahip

View all posts

View all posts


Zahid dakwa pembangkang takut kalah PRU15

CYBERJAYA: Presiden UMNO, Datuk Seri Ahmad Zahid Hamidi mendakwa pihak pembangkang takut kalah dalam Pilihan Raya Umum ke-15 (PRU15).

Menurut beliau, keputusan kepimpinan tiga negeri pimpinan Pakatan Harapan (PH) tidak akan membubarkan Dewan Undangan Negeri (DUN) jika PRU15 diadakan dalam masa terdekat menunjukkan ketidaksediaan pembangkang berdepan PRU dan menghadapi Barisan Nasional (BN).

Katanya, pengalaman kekalahan pembangkang pada Pilihan Raya Negeri (PRN) Melaka, Johor, Sarawak menunjukkan mereka tidak lagi diterima pengundi dahulu.

“Inilah kebimbangan utama PH dan musuh BN. Maka, bagi mengelak kekalahan ini, mereka terus cuba elak daripada berdepan PRU yang tidak memihak kepada kemenangan mereka.

“Mereka sanggup arah kerajaan negeri mereka agar tidak bubar DUN atas ketakutan ini. Sedangkan mereka juga bising apabila membuat pilihan berasingan sebelum ini,” kata Zahid dalam kenyataan di Facebooknya pada malam tadi.

Dalam kenyataan sama, Zahid turut menyebut berkenaan alasan pembangkang tidak mahu bubar DUN kerana kos pilihan raya sangat besar dan isu musim tengkujuh.

Tegasnya, alasan pembangkang ini basi dan menyerlahkan lagi ketidakberanian mereka berdepan BN dalam PRU15.

“Kesemua alasan pembangkang adalah untuk menutupi kehilangan sokongan rakyat yang sedang berlaku. Sebenarnya PH dan pembangkang dihantui oleh janji-janji pilihan raya yang tinggal janji kosong.

“Pengundi kini tidak lagi terpesona dengan cakap dan janji PH apabila pemimpin mereka berkempen sekarang ini. Tidak lagi seperti PRU 2018,” katanya lagi.

Author

Faridah Amiratul

View all posts

View all posts


Pelantikan Timbalan Perdana Menteri satu pengiktirafan buat GPS, blok Borneo – Fadillah

KUCHING: Biarpun baharu dilantik sebagai rakyat pertama dari Borneo selaku Timbalan Perdana Menteri, Datuk Seri Fadillah Yusof menyifatkan jawatan sebagai pemimpin kedua terpenting Malaysia sebagai satu amanah rakyat dan negara yang harus dipikul sebaik mungkin.

“Ia satu tanggungjawab besar yang perlu digalas dengan istiqamah, ikhlas dan jujur demi kestabilan politik, ekonomi dan kemakmuran negara,” katanya dalam satu kenyataan susulan pengumuman Kabinet oleh Perdana Menteri, Datuk Seri Anwar Ibrahim malam tadi.

Beliau berharap rakyat Malaysia, tanpa mengira bangsa, agama dan merentasi fahaman politik dapat bersama-sama membina negara yang stabil, maju dan makmur yang berteraskan Perlembagaan Persekutuan dan prinsip Rukun Negara.

Fadillah, 60, juga Naib Presiden Kanan bagi Parti Pesaka Bumiputera Bersatu (PBB) yang menjadi sebahagian daripada Gabungan Parti Sarawak (GPS) yang menjadi bahagian utama Kerajaan Perpaduan pimpinan Anwar telah menjadi wakil rakyat Petra Jaya sejak 2004.

Anwar mengumumkan istiadat angkat sumpah Jemaah Menteri akan berlangsung pada Sabtu. – BERNAMA


Nafuzi gusar menjelang pertemuan dengan Pahang

KUALA NERUS: Ketua Jurulatih Terengganu FC (TFC) Nafuzi Zain akui gusar menantikan pertemuan dengan pasukan Sri Pahang FC pada perlawanan pertama kempen Piala Malaysia di Stadium Darul Makmur malam esok.

Nafuzi berkata kerisauan itu timbul setelah menyaksikan peningkatan corak permainan Sri Pahang dalam dua perlawanan terakhir saingan Liga Super termasuk ketika menewaskan pasukan Negeri Sembilan FC (NSFC) 2-0 di bumi Darul Makmur, baru-baru ini.

Malah menurut beliau, kehadiran dua pemain naturalisasi, Lee Tuck dan Sergio Aguero ke dalam skuad kendalian Datuk Dollah Salleh itu juga pastinya menambah kegusaran serta kesukaran buat skuad Penyu yang turut mengintai peluang beraksi di pentas akhir Piala Malaysia musim ini.

“Dengan peningkatan corak permainan pada perlawanan terakhir mereka di Liga Super, kita menjangkakan tentangan sengit daripada skuad Tok Gajah yang dibimbing jurulatih berpengalaman luas dan disegani.

“Kehadiran Lee Tuck dan Aguero di bahagian serangan serta posisi tengah pastinya memberi impak positif kepada Sri Pahang. Jadi pemain perlu lebih berhati-hati dan berwaspada,” katanya ketika ditemui pada sesi latihan di Kompleks Sukan Gong Badak, petang semalam.

Bagaimanapun di sebalik cabaran tersebut, Nafuzi tetap optimis mampu menjinakkan skuad Tok Gajah di laman sendiri sekiranya anak buahnya bekerja keras dan mempamerkan prestasi terbaik seperti aksi di Liga Super yang menyaksikan TFC memenangi lapan perlawanan terakhir berturut-turut.

Katanya TFC kini berada di landasan yang betul dan pemain hanya perlu fokus serta kekal berdisiplin untuk memastikan momentum kemenangan diteruskan pada saingan Piala Malaysia.

“Saya harap pemain dapat betul-betul fokus kerana ia satu perlawanan yang sukar. Tak perlu fikir sasaran ke suku akhir atau sebagainya… Biar menang dengan Pahang dahulu.

“Kita perlu cari seberapa banyak gol di sana (Pahang) untuk bekalan perlawanan timbal balik di Terengganu,” katanya.

Dalam pada itu Nafuzi juga mampu menarik nafas lega kerana semua pemain termasuk dua tonggak import, Pape Diakite dan Petrus Shetembi yang cedera ketika perlawanan menentang Kedah Darul Aman (KDA) FC tempoh hari telah pulih dan boleh diturunkan untuk membantu pasukan malam esok. – BERNAMA


‘Impian ayah meninggal dunia ketika bekerja untuk rakyat’ – Anak Salahuddin

PONTIAN: “Ayah ada beritahu sekiranya dia meninggal dunia, biarlah dalam keadaan sedang bekerja untuk rakyat,” kata anak sulung Allahyarham Datuk Seri Salahuddin Ayub.

Iskandar Zulkarnain, 37, berkata, terlalu banyak nasihat diberikan Allahyarham kepada dia dan lima adiknya yang sudah lama memahami hakikat bapanya itu ‘milik rakyat’.

“Sebagai anak, kami sudah lama letakkan ayah sebagai milik rakyat. Dia memang untuk rakyat. Kami dari kecil sudah dididik yang dia selalu tiada dengan kami dan selalu bersama rakyat.

“Terlalu banyak nasihatnya yang saya ingat antaranya dia pernah pesan jangan campur urusan kerjanya dan dia ajar kami untuk berdikari serta tidak bergantung padanya.

“Kami pun reda apabila dia sudah capai impiannya,” katanya ketika ditemui di Masjid Jamek Dato’ Haji Noh Gadot di sini, pada Isnin.

Sebelum itu, Iskandar turut mengimamkan jenazah Salahuddin yang mana ia antara permintaan terakhir Allahyarham.

Iskandar yang mewakili keluarga memohon semua pihak mendoakan Allahyarham bapanya yang juga Menteri Perdagangan Dalam Negeri dan Kos Sara Hidup itu pergi dengan nama yang baik dan jasa baiknya.

“Kalau ada yang buruk-buruk, andai dia silap dan terkasar kata, kami minta maaf,” katanya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Team Secret hangatkan MPL edisi ke-11

KUALA LUMPUR: Pasukan terkemuka antarabangsa, Team Secret akan menyertai Liga Profesional Mobile Legends (MPL) Malaysia buat julung kalinya pada edisi ke-11, yang akan membuka tirai pada 10 Mac ini.

Ketua Pemasaran dan Pembangunan Perniagaan Moontoon, Fikri Rizal Mahrudin memaklumkan, kemasukan pasukan itu dalam MPL, selepas pengunduran pasukan Orange E-Sports kira-kira sebulan lalu.

Beliau berkata, kehadiran Team Secret dijangka bakal meningkatkan nilai liga MPL, berdasarkan status pasukan berkenaan yang mempunyai rekod yang cemerlang bukan sahaja di peringkat antarabangsa malah di negara ini.

“Orange E-Sports sudah keluar daripada MPL, jadi kami sudah mengadakan beberapa siri mesyuarat perbincangan dan bersetuju untuk mengisi slot itu kepada Team Secret. Malah dengan kehadiran mereka juga ia bakal menyaksikan persaingan hebat buat pasukan-pasukan lain yang bertanding,” katanya pada sesi sidang media pengenalan MPL Malaysia musim ke-11 di sini hari ini.

Sebagai rekod, Team Secret merupakan antara pasukan yang sentiasa mendominasi permainan dalam talian ‘PlayerUnknown’s Battleground’ (PUBG).

Pada edisi lalu, skuad e-sukan Team Haq mencipta sensasi apabila berjaya muncul juara pada penampilan sulungnya dalam perlawanan Grand Final MPL Malaysia musim ke-10, dengan mengejutkan juara bertahan pasukan Todak. – BERNAMA


Warga emas antara dua maut motosikal bertembung di Parit

PARIT: Dua lelaki maut selepas motosikal yang ditunggang mereka secara berasingan bertembung antara satu sama lain di Kilometer 19, Jalan Bota Kiri-Tanjung Belanja, disini, Perak pada pukul 7 petang Isnin.

Ketua Polis Perak, Datuk Seri Mohd Yusri Hassan Basri berkata, kemalangan itu membabitkan warga emas berusia 64 tahun menunggang motosikal jenis Honda Dash dari arah Tanjung Belanja, menuju ke rumahnya di Kampung Tua.

Katanya, seorang lagi mangsa berusia 17 tahun pula menunggang motosikal jenis Yamaha 135 LC datang dari arah bertentangan.

“Siasatan awal di tempat kejadian mendapati, setibanya di lokasi kejadian iaitu simpang rumah, penunggang motosikal jenis Honda Dash tiba-tiba membelok ke kanan menyebabkan penunggang motosikal jenis Yamaha 135 LC yang bergerak lurus tidak sempat membrek lalu melanggar motosikal dinaiki warga emas berkenaan.

“Akibat kemalangan ini, kedua-dua penunggang motosikal mengalami kecederaan parah di bahagian kepala dan disahkan meninggal dunia di tempat kejadian.

“Bedah siasat akan dijalankan pada pagi ini (Selasa) di Hospital Changkat Melintang,” katanya dalam kenyataan pada Selasa.

Beliau berkata, kes disiasat mengikut Seksyen 41(1) Akta Pengangkutan Jalan 1987.

Author

Fazleen Safina Abd Jamil

View all posts

View all posts


Bersatu Sabah kekal wujud, berfungsi, tegas Muhyiddin

CYBERJAYA:  Presiden Bersatu, Tan Sri Muhyiddin Yassin menegaskan Bersatu Sabah kekal wujud dan berfungsi walaupun bekas Ketua Badan Pimpinan Negeri, Datuk Seri Hajiji Noor dan pengikutnya mengumumkan keluar daripada parti, semalam.

Muhyiddin dalam kenyataan di Facebook rasminya hari ini berkata, badan pimpinan negeri, bahagian dan cawangan Bersatu Sabah ditubuhkan oleh Majlis Pimpinan Tertinggi (MPT) Bersatu dan hanya MPT mempunyai kuasa di bawah Perlembagaan parti untuk menentukan kedudukannya.

Beliau yang juga Pengerusi Perikatan Nasional (PN) turut mengumumkan Naib Presiden Bersatu yang juga Ahli Parlimen Beluran, Datuk Seri Dr Ronald Kiandee dilantik sebagai Ketua Badan Pimpinan Negeri Bersatu Sabah dan Pengerusi Badan Perhubungan Negeri PN Sabah.

“Beliau bertanggungjawab menyelia dan menguruskan Bersatu negeri Sabah dan PN negeri Sabah sehingga penyusunan semula Bersatu dan PN negeri Sabah diputuskan oleh MPT Bersatu dan Majlis Tertinggi PN,” katanya.

Muhyiddin turut menyuarakan rasa kecewanya dengan sikap bekas pemimpin Bersatu Sabah yang tidak setia kepada parti yang meletakkan mereka pada kedudukan tinggi selepas Pilihan Raya Negeri Sabah.

“Saya percaya ahli-ahli Bersatu di negeri Sabah yang setia dengan perjuangan parti akan terus kekal berada di dalam Bersatu yang merupakan parti komponen PN di peringkat Persekutuan,” katanya.

Beliau turut menjelaskan mengenai kedudukan empat Ahli Parlimen Bersatu yang bertanding menggunakan logo Gabungan  Rakyat Sabah (GRS) pada Pilihan Raya Umum ke-15 (PRU15) lepas, di mana kedudukan mereka akan ditentukan berdasarkan undang-undang anti lompat parti di bawah Perkara 49A Perlembagaan Persekutuan.

Semalam, kepimpinan Bersatu Sabah yang diketuai Hajiji mengumumkan keluar daripada parti itu, namun kekal di bawah GRS.


Pengawal keselamatan maut dipijak gajah liar

GUA MUSANG: Kegembiraan seorang pengawal keselamatan untuk memancing ikan di sebuah sungai bersama rakannya bertukar tragedi apabila dia maut dipijak seekor gajah liar di sebuah ladang kelapa sawit di Tanah Tinggi Lojing di sini, semalam.

Dalam kejadian kira-kira pukul 4 petang itu, mangsa, Mohd. Marzuki Mohd. Nawi, 42, meninggal dunia semasa dirawat di Klinik Kesihatan Pos Broke, di sini.

Ketua Polis Daerah Gua Musang, Superintendan Sik Choon Foo berkata, siasatan awal mendapati mangsa bersama seorang rakannya masing-masing menunggang motosikal dan mereka sedang dalam perjalanan ke sebatang sungai di kawasan ladang MJB Forestry Lojing Gua Musang untuk memancing ikan.

Menurutnya, ketika sedang mendaki bukit, Mohd. Marzuki dan rakannya terserempak dengan dua ekor gajah dewasa yang keluar dari kawasan ladang kelapa sawit, lapor Kosmo.

“Dua lelaki itu cuba melarikan diri sebelum mereka terjatuh dari motosikal. Rakan mangsa yang berada di belakangnya sempat melarikan diri.

“Selepas dua ekor gajah terbabit meninggalkan tempat kejadian, rakannya itu datang kembali ke lokasi tersebut sebelum mendapati Mohd. Marzuki sudah berada di dalam semak dan sedang mengerang kesakitan,” katanya ketika dihubungi pemberita, hari ini.

Choon Foo memberitahu, mangsa dibawa ke Klinik Kesihatan Pos Brooke di sini oleh rakannya untuk mendapatkan rawatan.

Katanya, Mohd. Marzuki disahkan meninggal dunia kira-kira pukul 4.45 petang semasa menerima rawatan di klinik berkenaan sebelum mayatnya dihantar ke Hospital Gua Musang di sini untuk proses bedah siasat.

“Hasil bedah siasat mendapati, punca kematian mangsa disebabkan ‘traumatic lung injury’. Pemeriksaan fizikal turut mendapati ada kesan lebam dan luka di sebelah pinggang kiri mangsa dipercayai dipijak gajah terbabit.

“Polis menemui kesan tapak kaki gajah di lokasi kejadian. Laporan hasil bedah siasat didapati konsisten dengan keterangan kejadian dan saksi bahawa mangsa maut akibat dipijak gajah,” ujarnya.

Choon Foo berkata, siasatan lanjut masih diteruskan dan kes diklasifikasikan sebagai mati mengejut kerana tiada sebarang unsur jenayah yang boleh dikaitkan.

Author

Media Variasi

View all posts

View all posts


Minum guna straw kertas rosakkan tubuh badan manusia?

CYBERJAYA: Jika dilihat pada masa kini, rata-rata peniaga menggantikan straw plastik dengan straw diperbuat daripada kertas, tumbuh-tumbuhan dan logam bagi mengurangkan pencemaran dan menyelamatkan penyu di lautan.

Bagaimanapun, penyelidik dari University of Antwerp di Belgium mendapati alternatif kepada straw plastik adalah berbahaya kepada tubuh, lapor portal Amanz memetik Scimex.

Perkara itu berdasarkan kajian ke atas straw yang diperbuat daripada kertas, kaca, buluh, besi dan plastik mendapati PFAS ditemukan dengan kadar 75 peratus pada straw kertas yang diuji.

Untuk makluman, PFAS ialah singkatan sebatian poli dan perfluoroalkyl yang terdiri daripada lebih 12,000 bahan kimia yang tidak terurai dengan mudah secara semula jadi.

Maka tidak hairanlah jika ia turut dikenali dengan nama “kimia abadi” kerana boleh kekal selama-lamanya sekali gus memudaratkan tubuh badan manusia.

Mengulas lanjut, PFAS turut ditemukan dalam straw buluh dengan kadar 80 peratus sampel yang diuji manakala 40 peratus direkodkan pada straw kaca.

Kajian berkenaan turut mendapati hanya straw logam sahaja didapati bebas PFAS.

Penyelidik tidak dapat memastikan kehadiran PFAS adalah kerana pencemaran ketika proses pembuatan ataupun kerana ia digunakan pada bahan yang menjadikan straw lebih kalis air.

Kesan jangka panjang PFAS masih belum dikaji sepenuhnya tetapi menyumbang kepada sistem imun badan yang lemah, kanser ginjal, kanser testis dan masalah tiroid.

Author

Diyana Rahip

View all posts

View all posts


Pasangan suami isteri maut MPV terbabas di LPT2

CHUKAI: Sepasang suami isteri maut manakala tiga anak mereka cedera ringan selepas kenderaan serbaguna (MPV) yang dinaiki terbabas di Kilometer (KM) 274, berhampiran susur keluar Plaza Tol Cheneh di Lebuhraya Pantai Timur 2 (LPT2) di sini petang tadi.

Dalam kejadian kira-kira 4 petang itu Arbain Baharudin, 47, dan isterinya Rosmawati Bakar @ Lalar, 48, yang bertugas sebagai guru di Sekolah Menengah Agama Persekutuan Kajang meninggal dunia di tempat kejadian akibat cedera parah di kepala dan beberapa bahagian badan.

Sementara tiga anak mereka, Farah Najwa, 20, Fatin Najla, 10, dan Faikal Nabila, 8, hanya cedera di muka, kaki dan tangan.

Ketua Polis Daerah Kemaman, Supt Hanyan Ramlan berkata, kejadian dipercayai berlaku apabila Toyota Estima yang dinaiki mereka dari arah Kuantan menghala ke Kuala Terengganu tiba-tiba hilang kawalan lalu terbabas ke kiri jalan dan melanggar penghadang jalan.

Beliau berkata, kenderaan tersebut turut berpusing beberapa kali ke arah kanan jalan sebelum terhenti dan tersangkut di pembahagi lebuh raya.

Menurut Hanyan, impak pelanggaran tersebut menyebabkan pasangan suami isteri itu tercampak antara lima hingga 10 meter dari kenderaan ke luar jalan.

Katanya, lima sekeluarga itu dipercayai dalam perjalanan pulang ke kampung halaman di Kerteh, selepas menghantar seorang lagi anak lelaki mereka di Politeknik Sultan Haji Ahmad Shah di Kuantan, Pahang.

“Ketiga-tiga anak mangsa telah dibawa ke unit kecemasan Hospital Kemaman untuk rawatan manakala mayat kedua-dua mangsa dibawa ke unit forensik hospital sama untuk bedah siasat.

“Proses bedah siasat dijangka selesai selepas Isyak malam ini. Kes disiasat mengikut Seksyen 41(1) Akta Pengangkutan Jalan 1987,” katanya. – BERNAMA


JPJ sita motosikal ‘rider’ sewa, pinjam untuk hantar barang

SHAH ALAM: Jabatan Pengangkutan Jalan (JPJ) Negeri Selangor bertindak menyita motosikal p-hailing yang disewa atau dipinjam daripada akaun pemilik lain bagi urusan penghantaran barangan.

JPJ Selangor dalam satu kenyataan berkata, dalam operasi Ops Merah 2023 JPJ Negeri Selangor di laluan motosikal Lebuhraya Persekutuan menghala ke ibu kota Kuala Lumpur pada Ahad, pihaknya mendapati sebuah motosikal dengan menggunakan aplikasi SmeD, pihak JPJ mendapati lesen kenderaan motor (LKM) motosikal tersebut telah tamat tempoh pada 2017.

Jelas kenyataan itu, selain LKM motosikal itu telah tamat tempoh, penunggang terbabit juga tiada lesen memandu.

“Anggota yang bertugas turut menjalankan soal balas kepada penunggang motosikal bagaimana dia beroperasi sedangkan tidak mempunyai lesen memandu dan LKM tamat tempoh.

“Dia mengaku menyewa dan meminjam akaun pemilik lain semasa menjalankan perkhidmatan p-hailing dan turut mendaftar kenderaan lain semasa menjalankan perkhidmatan tersebut,” katanya pada Isnin.

Sehubungan itu, motosikal tersebut telah disita dan dibawa ke JPJ Shah Alam atas pelbagai kesalahan lain.

Katanya, sepanjang operasi dijalankan, sebanyak 1,430 motosikal telah diperiksa dan 613 notis telah dikeluarkan melibatkan pelbagai kesalahan bawah Akta Pengangkutan Jalan 1987.

Tambahnya, sejumlah 35 motosikal disita dalam operasi tersebut.

Jelasnya, antara kesalahan yang dikesan adalah tiada lesen memandu, lesen kenderaan motor tamat tempoh, tiada perlindungan insurans, kesalahan teknikal dan lain-lain kesalahan.

Katanya, operasi bermula jam 8 pagi sehingga 11.55 malam itu diketuai oleh Ketua Bahagian Penguat Kuasa JPJ Negeri Selangor, Mazlini Yusof dan dibantu 52 orang anggota serta pegawai JPJ Negeri Selangor.

“Penunggang dan pemilik motosikal adalah dinasihatkan supaya sentiasa mematuhi peraturan dan undang-undang jalan raya serta memastikan motosikal berada dalam keadaan baik, selain mengamalkan pemanduan secara berhemah.

“Sebarang aduan kesalahan lalu lintas, orang awam boleh menyalurkan kepada aduantrafik@jpj.gov.my atau melalui platform aplikasi e-aduan berserta butiran pengadu dan butiran aduan,” ujarnya. – Sinar Harian

Author

Media Variasi

View all posts

View all posts


Foodpanda lancar inisiatif Pakej Rahmah, libat 238 cawangan restoran

KUALA LUMPUR: Foodpanda Malaysia melancarkan empat inisiatif di bawah program payung RAHMAH terdiri daripada Menu RAHMAH, Bakul RAHMAH, Jualan RAHMAH dan Pakej RAHMAH, hari ini.

Pelaksanaan itu membabitkan 238 cawangan restoran serta 16 jenama seperti OldTown White Coffee, Texas Chicken, Lim Fried Chicken, Daporlah dan banyak lagi bagi meluaskan lagi capaian menu RAHMAH di semua lokasi seluruh Malaysia.

Menteri Perdagangan Dalam Negeri Dan Kos Sara Hidup, Datuk Seri Salahuddin Ayub berkata, pelaksanaan inisiatif itu menjadikan Foodpanda Malaysia sebagai platform perintis yang menawarkan penghantaran Menu RAHMAH di Malaysia.

“Dalam menyokong inisiatif Kerajaan untuk meringankan beban ekonomi dan kos sara hidup rakyat Malaysia, Foodpanda Malaysia memainkan peranannya bagi memastikan pelanggan boleh memesan set hidangan makan tengah hari atau makan malam Menu RAHMAH daripada aplikasi dan laman sesawangnya pada harga mampu milik iaitu RM5 atau kurang,” katanya.

Beliau berkata demikian ketika merasmikan majlis pelancaran inisiatif payung RAHMAH bersama Foodpanda Malaysia di Ibu Pejabat Korporat Foodpanda Malaysia, Kuala Lumpur.

Sementara itu, Ketua Pegawai Eksekutif Foodpanda Malaysia, Sayantan Das memaklumkan, menerusi pakej Rahmah itu, pengguna boleh memesan set hidangan makan tengah hari atau makan malam menerusi aplikasi Foodpanda pada harga serendah RM5.

Malah, Foodpanda akan turut menyumbang sebanyak 300 Bakul RAHMAH bernilai RM15,000 kepada golongan kurang berkemampuan melalui Yayasan RAHMAH Malaysia.

Selain itu, beliau memaklumkan bahawa pengguna juga boleh mendapatkan tawaran menarik menerusi Pandamart.

“Pakej RAHMAH oleh Pandamart ini menawarkan dua pakej barangan runcit  pada harga RM50 dan RM30 setiap satu dengan penjimatan sehingga 25 peratus untuk para pembeli.

“Pada masa yang sama, inisiatif di bawah Program Payung RAHMAH ini turut memberi manfaat kepada rangkaian rakan penghantaran yang meluas melalui peningkatan jumlah pesanan dan seterusnya meningkatkan pendapatan mereka,” ujarnya.

Oleh: AIN JAPRI (Pelatih USM)

Authors

Diyana Rahip

View all posts

Media Variasi

View all posts

View all posts

View all posts


Zahid mahu wujudkan suasana komuniti desa yang inklusif, maju dan mapan

PUTRAJAYA: Menteri Kemajuan Desa dan Wilayah, Datuk Seri Ahmad Zahid Hamidi berkata, semua naratif, definisi, preskripsi dan deskripsi mengenai pembangunan luar bandar perlu diperhalusi.

Kata Timbalan Perdana Menteri itu, perkara itu adalah selaras dengan penjenamaan semula Kementerian Pembangunan Luar bandar (KPLB) kepada Kementerian Kemajuan Desa dan Wilayah (KKDW) sebagai nafas baharu Kerajaan Perpaduan.

Menurutnya, beliau mahukan konsep Kemajuan Desa diperluaskan dan diberikan makna yang lebih sesuai dengan komitmen kementerian yang beliau terajui itu.

“Konsep Kemajuan Desa perlu diberikan makna yang lebih dinamik dan sesuai dengan perubahan dan arus pembangunan. Maka desa yang tradisional sebagai kawasan lingkungan yang mempunyai konotasi negatif harus dikikis sesuai dengan perubahan zaman.

“Saya berharap bagi tahun 2023, KKDW perlu mewujudkan masyarakat desa yang tidak lagi terpinggir (inklusif), komuniti desa yang maju dan mapan, supaya setiap individu dapat mencapai potensi penuh mereka dan diintegrasikan sepenuhnya dalam proses kemajuan negara.

“Masyarakat desa perlu diperkasa untuk mengambil peranan aktif dalam membentuk dan membangunkan masa depan mereka sendiri bagi membolehkan desa Malaysia memiliki akses kepada pendidikan berkualiti, penjagaan kesihatan, peluang ekonomi dan infrastruktur terbaik selaras dengan matlamat pembangunan mampan.

“Sehubungan itu, kementerian akan melaksanakan pelbagai usaha pemugaran (rejuvenation) dan rekayasa sosial (social engineering) agar faedahnya dapat dinikmati oleh warga desa dengan sebaik-baiknya,” kata Ahmad Zahid.

Ahli Parlimen Bagan Datuk itu berkata demikian semasa memberi ucapan Majlis Amanat Tahun Baru 2023 KKDW yang diadakan di Dewan Seri Lestari, KKDW pada Rabu pagi.

Tambahnya, KKDW akan melaksanakan Aspirasi Desa Makmur bagi memastikan pengupayaan desa secara radikal berdasarkan empat imperatif utama.

Jelasnya, imperatif ini terkandung dalam perkataan DESA itu sendiri iaitu D untuk Data dan Digital; E untuk Ekonomi dan Ehsan; S untuk Sosial dan Sahsiah; dan A untuk Akaliah dan Alam Sekitar.

“Justeru, saya mahu aspirasi ‘Desa Makmur’ dilibatkan di seluruh komuniti desa dalam penggubalan dan pelaksanaan polisi, termasuk memastikan tadbir urus terbaik dalam pentadbiran kementerian dan setiap agensi di bawahnya.

“Indeks kebahagiaan Malaysia dan dapatan-dapatan empirikal yang banyak dijalankan di peringkat nasional boleh menjadi penentu aras kejayaan usaha ini.

“Warga KKDW perlu peka dengan garis nasional berbanding garis indeks luar bandar agar kita sedar dimensi mana yang ketinggalan dan melaksanakan intervensi yang perlu dari segi perlaksanaan dasar atau program,” katanya lagi.

Author

Faridah Amiratul

View all posts

View all posts


Empat penghuni pondok pemulihan dadah didakwa pukul rakan hingga cedera parah

KOTA BHARU: Empat penghuni di sebuah pondok pemulihan dadah persendirian didakwa di Mahkamah Sesyen di sini hari ini atas pertuduhan memukul rakan penghuni sehingga cedera parah, dua minggu lalu.

Tertuduh, Ahmad Afzam Ibrahim, 31, Muhammad Firdaus Muhammad Zulkifli, 21, Mohamad Aniq Zamri, 33, dan Muhammad Irfan Hisam, 30, bagaimanapun, mengaku tidak bersalah selepas  pertuduhan dibacakan di hadapan Hakim Mohd Zul Zakiqudin Zulkifli.

Mereka didakwa bersama-sama dengan sengaja menyebabkan kecederaan parah terhadap Wan Aminullah Wan Ibrahim, 51, dengan menggunakan sebatang rotan.

Keempat-empat tertuduh itu didakwa melakukan perbuatan itu di dalam bilik sebuah asrama di pondok pemulihan dadah persendirian, Manzilu Rahmah di Kampung Kandis, Bachok, jam 9.30 malam, 1 Mac lepas.

Pertuduhan dikemukakan mengikut Seksyen 326 Kanun Keseksaan dan dibaca bersama Seksyen 34 kanun sama yang membawa hukuman penjara sehingga 20 tahun, denda atau sebat jika sabit kesalahan.

Pendakwaan dikendalikan Timbalan Pendakwa Raya, Nurul Hanini Wan Ahmad Shukry manakala kesemua tertuduh diwakili peguam, Ahmad Adha Amir Yasser Amri.

Mahkamah membenarkan tertuduh masing-masing diikat jamin RM8,000 dengan seorang penjamin termasuk syarat tambahan iaitu tertuduh perlu melapor diri di balai polis terdekat selain tidak mengganggu mangsa.

Mahkamah menetapkan 17 April depan untuk sebutan semula kes.

Kesemua tertuduh tidak membayar jaminan. – BERNAMA


PRN: MCMC jumpa hampir semua penyedia platform media sosial

KUALA LUMPUR: Suruhanjaya Komunikasi dan Multimedia Malaysia (MCMC) telah mengadakan sesi libat urus dengan hampir semua penyedia platform media sosial termasuk Telegram dan Meta sebagai usaha membendung jenayah dalam talian dan isu 3R (kaum, agama dan raja) menjelang Pilihan Raya Negeri (PRN) Ogos depan.

Menurut Menteri Komunikasi dan Digital, Fahmi Fadzil, sesi libat urus berkenaan bagi memastikan semua penyedia platform media sosial memahami undang-undang yang berkuat kuasa dalam negara.

“Ini adalah sebahagian daripada sesi libat urus biasa bersama kementerian serta Telegram, Meta dan hampir semua pengendali platform media sosial.

“Dari segi penguatkuasaan berhubung isu 3R, kita serahkan kepada polis untuk mengambil apa sahaja tindakan yang perlu,” katanya seperti dilapor Astro Awani hari ini.

Beliau berkata demikian dalam sidang media selepas melancarkan “Horizon” di sini pada Isnin.

‘Horizon’ merupakan platform penerbitan ekonomi digital yang diterbitkan Perbadanan Ekonomi Digital Malaysia (MDEC) sebagai rujukan kepada pemegang taruh ekonomi digital tempatan dan antarabangsa.

Penerbitan ekonomi digital itu juga akan memberi fokus terhadap input dam trend pertumbuhan sektor ekonomi digital Malaysia, sekali gus mampu menarik minat para pelabur.

Mengulas lanjut, Fahmi yang juga Ahli Parlimen Lembah Pantai berkata siasatan terhadap sebarang isu termasuk 3R dilakukan tanpa rasa takut dan pilih kasih.

“Sebagai contoh, laporan polis telah dibuat sama ada mengenai kenyataan yang dibuat oleh Ahli Parlimen Bagan, Lim Guan Eng atau Ahli Parlimen Marang, Tan Sri Abdul Hadi Awang.

“Polis akan bertindak tanpa rasa takut atau pilih kasih dan sesiapa sahaja yang mungkin berpotensi melanggar (undang-undang dalam negara). Apa sahaja undang-undang dalam negara yang ada, maka siasatan akan dilakukan,” tambahnya.

Terdahulu media melaporkan Ketua Polis Kedah, Datuk Fisol Salleh berkata, sebanyak 23 laporan dibuat terhadap Guan Eng yang dipercayai menyentuh isu 3R.

Ujarnya, siasatan terhadap kes itu dilakukan oleh Unit Siasatan Jenayah Terkelas (USJT) Bukit Aman.

Sementara itu, Timbalan Pengarah (Forensik/Perancangan Strategik) Jabatan Siasatan Jenayah Bukit Aman, Datuk G S Suresh Kumar turut mengesahkan satu siasatan ke atas Abdul Hadi yang juga Presiden Pas sedang dijalankan

Authors

Media Variasi

View all posts

Diyana Rahip

View all posts

View all posts

View all posts


Kerajaan berjaya agih 66,000 peranti, bantu pelajar B40 akses pendidikan

CYBERJAYA: Sebanyak 66,000 peranti dalam bentuk tablet telah berjaya diagihkan kepada mahasiswa menerusi program pemberian Perantisiswa Keluarga Malaysia, kata Ahli Parlimen Rembau, Khairy Jamaluddin.

Menurutnya yang juga Menteri Kesihatan, hampir 350,000 pelajar daripada seluruh negara layak menerima bantuan daripada skim itu.

“Penggunaan peranti dalam bentuk komputer riba atau tablet amat penting dalam pengajian para mahasiswa dan ia bukanlah lagi satu kemewahan, sebaliknya merupakan keperluan bagi mereka.

“Oleh itu, program pemberian Perantisiswa Keluarga Malaysia di bawah Kementerian Komunikasi dan Multimedia Malaysia, KKMM (KKMM) untuk golongan siswazah dari keluarga B40 amat penting demi kejayaan pengajian mereka.

“Dengan kelengkapan pembelajaran ini, ia dapat menjamin mereka melengkapkan pengajian dengan sempurna, seterusnya mendapat pekerjaan yang baik pada masa depan,” katanya menerusi hantaran Facebook hari ini.

Pada masa sama, beliau turut hadir pada Majlis Penyerahan Perantisiswa Keluarga Malaysia bagi Zon Selatan yang melibatkan 1,687 penerima dari kalangan mahasiswa UiTM Negeri Sembilan iaitu dari Seremban, Rembau dan Kuala Pilah.

“Semoga ini meringankan beban keluarga para mahasiswa ini dan membantu anak-anak mereka menjalani proses pembelajaran dengan lebih sempurna,” ujarnya.

Author

Diyana Rahip

View all posts

View all posts


PAS cabar Anwar buktikan dana PRU15 PN dari syarikat judi

CYBERJAYA: PAS mencabar Perdana Menteri, Datuk Seri Anwar Ibrahim untuk membuktikan kebenaran tuduhannya bahawa dana Pilihan Raya Umum ke-15 (PRU15) Perikatan Nasional (PN) datang daripada syarikat judi.

Setiausaha Agung PAS, Datuk Seri Takiyuddin Hassan berkata, jika Anwar gagal membuktikan kebenaran tuduhan Perdana Menteri itu, PAS akan saman beliau.

“PAS amat kesal dengan tuduhan berunsur fitnah yang dikeluarkan Perdana Menteri Kerajaan Pakatan Harapan (PH), Anwar Ibrahim, yang membayangkan kononnya dana pilihan raya PN datang dari syarikat perjudian.

“Tuduhan tersebut langsung tidak berasas dan PAS menuntut Perdana Menteri PH memberikan bukti yang nyata terhadap tuduhan liar tersebut jika ada.

“Sekiranya gagal PN akan meneliti suatu tindakan perundangan terhadap pihak-pihak yang memfitnah,” katanya dalam kenyataan pada Selasa.

Untuk rekod, Anwar yang juga Menteri Kewangan memberi bayangan bahawa dana PRU15 yang digunakan PN datang dari sumber perjudian.

“Berkenaan judi, pastinya sebahagiannya digunakan untuk mendanai pilihan raya. (Saya telah minta) semakan terhadap perkara itu.

“Walaupun anda gelar diri anda parti Melayu atau parti Islam, dana datang dari syarikat judi,” kata Anwar pada sidang media selepas mempengerusikan mesyuarat khas Kabinet pada Isnin.

Author

Faridah Amiratul

View all posts

View all posts


Piala Dunia Qatar: FIFA larang penonton merokok dan vape dalam stadium

BADAN induk bola sepak dunia, FIFA menguatkuasakan larangan merokok dan vape di kesemua stadium sepanjang kejohanan Piala Dunia 2022 di Qatar yang akan bermula 20 November ini.

Larangan tersebut dibuat sebagai usaha mengamalkan gaya hidup sihat yang bebas asap serta menjaga keselamatan dalam kalangan penonton.

Kempen tersebut dianjurkan oleh FIFA dengan kerjasama Pertubuhan Kesihatan Sedunia (WHO) bagi melindungi hak orang ramai bebas dari asap yang boleh mendatangkan mudarat kesihatan.

Author

Mohamad Fitri Hazim Hazam

View all posts

View all posts


PRN: Sanusi kekal sebagai calon PAS – Tuan Ibrahim

KUALA TERENGGANU: Mesyuarat Majlis Syura Ulama Pas memutuskan Menteri Besar Kedah, Datuk Seri Muhammad Sanusi Md Nor dikekalkan sebagai calon pada pilihan raya negeri (PRN) akan datang.

Timbalan Presiden Pas, Datuk Seri Tuan Ibrahim Tuan Man berkata, keputusan mengekalkan Muhammad Sanusi diputuskan dalam mesyuarat diadakan pada petang Rabu.

Jelas beliau, ia berikutan Ketua Pengarah Pilihan Raya Pas Pusat itu belum hilang kelayakan untuk bertanding dan hanya baru berdepan proses pertuduhan di mahkamah.

“Kita telah putuskan bahawa beliau (Muhammad Sanusi) dikekalkan sebagai (calon) pilihan pertama. Tak ada masalah sebab dia akan bicara pun pada Oktober nanti.

“Setakat ini kita tak meletakkan sebarang syarat kepada beliau sebab apa yang kita lihat, pertuduhan terhadap beliau itu lebih bersifat kepada usaha untuk menggugat (kedudukan) beliau. Kita akan lihat bagaimana proses pendakwaan ke atas beliau nanti, ” katanya.

Tuan Ibrahim berkata demikian kepada pemberita pada sidang akhbar selepas menghadiri ceramah pilihan raya Dewan Undangan Negeri (DUN) Ladang di sini pada malam, Rabu.

Beliau memberitahu, Pas juga bersedia untuk berdepan sebarang kemungkinan berhubung keputusan yang akan dibuat mahkamah selepas proses perbicaraan ke atas Muhammad Sanusi.

“Kita ready (sedia) dengan apa-apa (kemungkinan) yang bakal berlaku sebab keputusan itu mengambil masa yang panjang. Kita akan tunggu dululah perbicaraan dia dan keputusan dia nanti. Selepas itu baru parti akan buat keputusan.

“Pertuduhan ke atas beliau (Muhammad Sanusi) pun lebih bersifat usaha untuk menekan.

Tapi saya nak kata, beliau dianggap menghina raja, saya berulang kali dengar (ucapan) tak ada disebut pun (penghinaan) institusi diraja Selangor.

“Secara peribadi kalau berlaku kesilapan dalam ucapan beliau, mungkin tak ada sebarang sekatan kepada beliau dan beliau lebih tahu apa yang beliau perlu ucap dan sebagainya,” ujarnya.

Dalam perkembangan sama, Tuan Ibrahim berkata, isu melanda Muhammad Sanusi menambahkan lagi sokongan rakyat terhadap Perikatan Nasional (PN) sekali gus mendapat simpati termasuk dalam kalangan ahli UMNO sendiri.

“Saya nampak gelombang kemarahan dan kekecewaaan rakyat itu sangat tinggi terutamanya bila dia ditangkap pukul 3 pagi padahal dia dah buat keputusan akan hadir ke mahkamah.

“Dia menteri besar. Dia bukan ahli biasa, dia pemimpin, ketua negeri dan dia beritahu dia akan hadir ke mhkamah. Tiba-tiba pukul 3 pagi dia diserbu, ditangkap dan itu menimbulkan kemarahan.

“Apapun isu-isu berkaitan mahkamah ini kita serahkan kepada mahkamah untuk buat keputusan. Insya-Allah kita harapkan keadilan buat beliau, ” katanya.

Selasa lalu, Muhammad Sanusi yang juga Pengerusi PN Kedah didakwa di Mahkamah Sesyen dan Mahkamah Majistret Selayang atas dua pertuduhan menghasut.

Beliau dituduh mengikut Seksyen 4(1)(A) Akta Hasutan iaitu mengeluarkan kata-kata menghasut berhubung pelantikan Menteri Besar Selangor dan penubuhan Kerajaan Perpaduan dalam ceramah politik minggu lalu.

Pemimpin itu juga dituduh melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


‘Kamu tahu apa? Hati kamu bukan bersama UMNO’, Zahid bidas Annuar Musa isu haramkan parti

PRESIDEN UMNO, Datuk Seri Dr Ahmad Zahid Hamidi menyelar kenyataan Tan Sri Annuar Musa, yang menafikan wujud usaha mengharamkan UMNO pada 2018.

Ahmad Zahid berkata, Annuar Musa tidak mengetahui tentang perkara tersebut disebabkan ‘hati’ bekas Setiausaha Agung UMNO pada masa itu tidak lagi bersama UMNO sebaliknya dengan parti lawan.

“Kamu tahu apa, kamu jadi SU (Setiausaha Agung) pun saya yang lantik sebab kalah jawatan Timbalan Presiden (UMNO). Hati kamu lebih ke sana. Bila kita adakan permuafakatan nasional, penyatuan ummah, hati kamu lebih ke sana.

“Jangan bercerita lagi kononnya saya dan kepimpinan utama tak tahu. Kamu seorang tak tahu sebab hati kamu tak sama dengan UMNO walaupun kamu SU UMNO.

“Inilah jenis orang tak kenang jasa. Bila kaduk naik junjung inilah peribadi seseorang itu,” katanya dalam satu sidang media pada Isnin.

Terdahulu, Annuar Musa menafikan wujud usaha mengharamkan UMNO ketika Dr Mahathir menjadi Perdana Menteri pada 2018, yang mana beliau menjadi Setiausaha Agung UMNO pada masa itu.

Annuar juga mendakwa, Dr Mahathir dan Pengerusi Perikatan Nasional (PN) yang juga bekas Menteri Dalam Negeri, Tan Sri Muhyiddin Yassin turut menafikan wujud rancangan mengharamkan UMNO, ketika beliau bertanyakan perkara itu kepada mereka berdua.

Menurut bekas Ahli Parlimen Ketereh itu, Dr Mahathir memberitahu bahawa hal ehwal kerajaan tidak pernah dibincangkan bersama Datuk Seri Anwar Ibrahim ketika beliau mengetuai kerajaan Pakatan Harapan (PH) pada 2018.

“Waktu itu saya Setiausaha Agung UMNO. Kalau orang nak haramkan UMNO, tentu Setiausaha Agung tahu… ada surat ke, ada amaran ke, ada apa-apa,” katanya.

Kelmarin, Anwar yang juga Pengerusi PH mendedahkan, Ahmad Zahid menjadi sasaran serangan lawan kerana beliau mengetahui perancangan pembangkang untuk mengharamkan UMNO sebelum ini.

Presiden PKR itu mendakwa, Dr Mahathir dan Muhyiddin merancang mengharamkan UMNO ketika mentadbir negara selepas Pilihan Raya Umum Ke-14 (PRU14) lalu, dan strategi pembangkang ketika ini hanya menyerang Ahmad Zahid tanpa mengusik UMNO kerana mahu mendapatkan undi ahli parti itu dalam Pilihan Raya Negeri (PRN) bulan depan.

Author

Fazleen Safina Abd Jamil

View all posts

View all posts